Ўзбекистонда Олимпия ўйинлари учун лицензиялар 10 минг долларга баҳоланди\n19 November 2019, 16:08 110 ... Спорт\nЎзбекистон, Тошкент – Batafsil.uz ЯА. Бешкураш бўйича Токиода ўтказиладиган Олимпия ўйинларига йўлланмаларни қўлга киритган спортчилар пул мукофотлари билан тақдирланди. Лицензия соҳиблари 100 миллион сўм (тахминан 10.000 доллар)дан олишди. Бу ҳақида Batafsil.uz мухбири маълум қилмоқда.\nБугун Ўзбекистон терма жамоаси Хитойнинг Ухай шаҳрида бўлиб ўтган Осиё-Океаниянинг замонавий бешкураш бўйича лицензион чемпионатидан қайтди. Мазкур мусобақаларда бешкурашчиларимиз терма жамоа тарихида илк бор лицензияларни қўлга киритишди.\nОлимипиада -2020га Алисэ Фахрутдинова ва Александр Савкинлар боришади. Уларга чемпионатдаги ғалабаси учун 100 миллион сўмдан берилди. Спортчилар мураббийси ҳам 50 миллион сўм миқдорида мукофотланди.\nМиллий Олимпия қўмитаси берган маълумотга кўра, лицензия ва олтин медаллардан ташқари терма жамоа микс-эстафетада кумуш медални ҳам қўлга киритган.\nСпортчиларни тақдирлашда Президент маслаҳатчиси Абдужаббор Абдувахидов, МОК президенти Рустам Шоабдурахмонов, Жисмоний маданият ва спорт вазирининг биринчи ўринбосари Ойбек Қосимовлар иштирок этишган.\n1 Таниқли хонанда тўйга чиққанлиги учун нега жавобгарликка тортилмаганлиги юзасидан ИИББ томонидан изоҳ берилди 944\n2 Ўзбекистонда карантин даврида шахсий автомобилларда ҳаракатланиш учун стикерлар беришнинг янги тартиби тасдиқланди 788\n3 Ўзбекистонда 1 май кунидан бошлаб энг оммабоп Аи-80 русумли бензин нархини давлат томонидан тартибга солиш бекор қилинади 519\n4 “Ўзгидромет” апрель ойида кутилаётган об-ҳаво тўғрисида маълумот берди. Ёмғирли кунлар ва +33 даража иссиқлик кутмоқда 473\n5 Ёзнинг жазирамасида коронавируснинг тарқалиши тўхтайдими? Нурмат Отабеков мутахассислар фикрини эълон қилди 340


Ҳажга борадиган тожикистонлик зиёратчиларга мумкин ва мумкин бўлмаган нарсалар (тўплам)\n- Ашxобод Осиё ўйинлари арафасида. (фотогалерея)\n- Ҳаж янги қонун билан: Тожикистондан Маккага борадиган зиёратчиларга нима мумкин ва нимани қилиш мумкин эмас. (видео Настоящее время)\n- Қозоғистонлик депутатларга лотин алифбосининг биринчи версиясини кўрсатишди. (видео Настоящее время)\n- Латвия президенти барча фуқаролиги бўлмаганлар фарзандларига автомат равишда фуқароликни беришни таклиф қилди. (Директ видеоси)\n- Ғолиблар деярли ваколатсиз. Муниципал депутатдан қандай фойда бор. (Директ видеоси)\n- Ground Zero яқинида грек православ черкови қайта тикланмоқда. (видео Настоящее время)\n- Қримдаги КаZантип фестивали: унинг буюклигидан нима қолди. (Директ видеоси)


Француз соатсозлари суперкар ишлаб чиқишди » Скачать музыку бесплатно новинки музыки 2016-2017\nФранцуз соатсозлари суперкар ишлаб чиқишди\nКомментариев: 0 Просмотров: 276 Дата: 21-03-2016, 09:24 Франциянинг Bell & Ross соат ишлаб чиқарувчи компанияси AeroGT номи остида спорт автомобили прототипини тақдим этишди. Купе намойиши Baselworld 2016 кўргазмаси доирасида бўлиб ўтди. Маросимда компания ҳар бири чекланган 500 ададда ишлаб чиқариладиган иккита янги хронографни намойиш қилди. Орқа ғилдираклари “тортадиган” купенинг умумий узунлиги 4,7 метр, баландлиги эса 1,1 метрни ташкил этади. Суперкар карбонли монокок асосида бунёд этилган бўлиб, 4,2 литр ҳажм, саккиз цилиндрли битурбо мотор билан таъминланган. Агрегат 610 от кучига эга. Тезлик узатмалар қутиси – саккиз босқичли роботлаштирилган “трансмиссия”. Турган жойидан юз километр/соат тезликка эришиш учун соатсозлар ишлаб чиққан суперкар 2,9 сония сарфлайди. Лойиҳага кўра, автомобиль стартдан бир километрлик масофани 19,8 сонияда босиб ўтади. Энг юқори тезлиги эса соатига 315 километрни ташкил этади. Baselworld 2016 кўргазмасида янги тақдим этилган соатлар нархи эса 7900 еврога баҳоланди. AeroGT истиқболлари тўғрисида бошқа маълумотлар эълон қилинганича йўқ. - деб хабар бермоқда Carzone.uz нашри.


Бағдоддаги портлашларда ўнлаб одам ҳалок бўлди\n24 ноябр 2020, Тошкент вақти: 22:30\nБағдодда 30 сентябрда портлатилган автомашиналар.\nИроқ пойтахти Бағдод мавзеларида автомобилларга ўрнатилган бомба портлашлари ва зўравонликлар оқибатида 30 сентябрь куни камида 25 одам ҳалок бўлди.\nИроқ полицияси портлашлар асосан шиалар яшайдиган мавзеларда содир этилганини билдирди.\nРасмий маълумотда айтилишича, Бағдоднинг Ал Хуррия мавзесида иккита автомашинага ўрнатилган бомба портлаши натижасида камида 20 одам ўлган ва 35 одам яраланган.\nБағдод шимолидаги мавазелардан бирида жангарилар минемётдан ўқ отгани оқибатида беш одам ҳалок бўлган ва 15 одам яраланган.


Толиблар шифохонага эркак ҳамроҳисиз келган аёлларни қабул қилишни тақиқлади\n20 январ 2022, Тошкент вақти: 21:56\nПактико вилоятида даср олаётган аёл-қизлар, 16 ноябрь, 2021\nАфғонистоннинг Ғазни вилоятида Толибон маъмурлари шифокорларга эркак киши ҳамроҳлигисиз келган аёлларга тиббий ёрдам кўрсатишни тақиқлади.\nБу ҳақда, Толибон ҳукуматининг соғлиқни сақлаш вазирлигидаги манбасига таянган ҳолда, Etilaatroz нашри хабар берди.\nНашр манбаси мазкур тақиқ “Исломга чақирув ва ориентация вазирлиги” орқали Афғонистоннинг бошқа вилоятларига ҳам ёйилганини билдирган.\nУшбу идора аввалроқ аёлларнинг юзини ва умуман танасининг ҳар қандай қисмини очиши ман этилгани ҳақида қарор чиқарган эди.\nАфғонистонлик аёллар эндиликда фақат бурқа, паранжи ёки ниқоб билан кўчага чиқишлари мумкин ва бу либослар фақат қора рангда бўлиши керак.\nБир неча кун олдин Толибон режими иқтидорга келганидан бери мамлакатда 43 фоиз ОАВ ёпилгани, 6400 нафар журналист ва ходимлар ишсиз қолгани маълум қилинган эди.\nМаҳаллий медиаларда ишлаётган аёлларнинг 84 фоизи бўшатилган, телевидениеда эса битта ҳам аёл журналист қолмаган. Бундан ташқари, толиблар ОАВларга аёлларни ишга қабул қилишни ман этган.


“Локомотив”ни Косонсойда қабул қиламиз | "NAVBAHOR" FUTBOL JAMOASINING RASMIY WEB SAHIFASI\n“Локомотив”ни Косонсойда қабул қиламиз\nЯна бир ҳафтадан кейин навбатдаги Ўзбекистон чемпионати ҳам старт олади. Хабарингиз борки, “Навбаҳор” марказий ўйингоҳида олиб борилаётган реконструкция ишлари ҳали якунланганича йўқ. Қолаверса, жорий йилнинг май ойида “Баркамол Авлод” спорт мусобақасининг очилиш ва ёпилиш маросимлари ҳам айнан “Навбаҳор” ўйингоҳида ўтказилади. Айнан шу сабаблар туфайли жамоамиз чемпионатнинг дастлабки турларидан ўрин олган уй учрашувларини Косонсойдаги “Марказий” ўйингоҳда ўтказиб туради. Чемпионатнинг илк турида Тошкентнинг “Локомотив” клубини қабул қилишимиздан мухлисларимизни хабарлари бор. Мазкур учрашув Косонсойдаги “Марказий” ўйингоҳда бўлиб ўтади. Айни пайтда ўйингоҳда жорий таъмирлаш ишлари олиб борилмоқда. Мухлисларимизга қўшимча маълумот тариқасида “Навбаҳор” – “Локомотив” жамоалари ўртасидаги учрашув 15 март куни соат 15.30да бошланишини эътироф этиш жоиз.


Тадбиркор лицензиясиз фаолият юритиши мумкинми? - Darakchi\nСАВОЛ-ЖАВОБ 02.10.2018, 11:28\nСаволга Андижон вилояти давлат солиқ бошқармаси бўлим бошлиғи Акрамжон Очилов жавоб беради.\n— Президентимизнинг жорий йил 11 апрелдаги “Тадбиркорлик фаолияти соҳасидаги лицензиялаш ва рухсат бериш тартиб-таомилларини янада қисқартириш ва соддалаштириш, шунингдек, бизнес юритиш шарт-шароитларини яхшилаш чора-тадбирлари тўғрисида”ги Фармони мамлакатимизда кичик бизнес ва тадбиркорликни янада равнақ топтириш учун равон ва ёруғ йўл очди.\nАввало, бизнесни юритишдаги ортиқча бюрократик жараёнлар тубдан қисқарди. Яъни, руҳсатнома олиш учун, идорама-идора югуриш ва сансалорликлар барҳам топди. Лицензия ва руҳсатнома бериш хусусиятига эга ҳужжатларни расмийлаштириш жараёнида эндиликда чўзилиш ҳолатлари кузатилмайди. Лицензиялаш ва рухсат бериш тартиб-таомилларига ўтишнинг соддалаштирилган механизмлари белгиланиб, бу борада шаффофлик таъминланди. Замонавий ахборот технологияларини жорий қилиш орқали идоралараро ҳамкорлик йўлга қўйилмоқда. Бу эса ҳужжатни тайёрлаш жараёнида у идорадан, бу идорага чопиш йўқ қилинганини англатади. Ўзингиз яшаб турган ҳудуддаги давлат хизматларига борсангиз бўлди. Фаолиятингиз лицензияланади. Таҳлилларга кўра, мазкур Фармон кучга киргандан кейин Андижон вилоятида 350 га яқин тадбиркор лицензияни электрон кўринишда олди.\nЭнди лицензиялаш ва рухсат бериш тартибидаги яна бир ўзгаришга эътибор қаратсак. Масалан, авваллари алкогол маҳсулотлари билан чакана савдо қилувчи тадбиркорлар лицензия олиш учун иккита - шаҳар ёки туман ҳокимликлари ҳамда вилоят ҳокимлигидаги идоралараро комиссиядан ўтишларига тўғри келарди. Эндиликда иккинчи – вилоят ҳокимлиги қошида ташкил этилган идоралараро комиссия бекор қилинди. Шунингдек, туризм соҳасида ишбилармонликни йўлга қўймоқчи бўлганлар руҳсатнома олиш учун пойтахтга бориб келишларига тўғри келарди. Бу ортиқча оворагарчиликлар сабаб бўларди. Эндиликда бу соҳа вакилларига ҳам ўзлари яшаб турган ҳудуддаги давлат хизматлари марказидан лицензия олиш имконияти яратилди.\nМаълумки, ишбилармон учун ҳар бир кун ғанимат. Авваллари руҳсатнома олиш учун керакли ҳужжатларни топшириб қўйгандан кейин бир неча кун кутарди. Фаолияти ё лицензияланарди ёки... Фармонда бу жиҳатга алоҳида эътибор қаратилган. Агар лицензияловчи орган лицензия бериш тўғрисидаги аризани кўриб чиқиш муддати давомида ушбу ҳужжатни бериш ёки уни рад этиш тўғрисида қарор қабул қилмаса, тадбиркорга ўзи қайд этиб ўтган фаолият турини амалга ошириш ҳуқуқи берилди. Фақат у лицензияловчи органни ёзма равишда хабардор қилиб қўйса, бас. Хабарномани олган идора эса тадбиркорга беш иш куни ичида лицензия бериши шарт.


Jahongir Muhammad: Karimovning kashfiyotlari(13) | TURONZAMIN\n–Шароф Рашидович кутилмаганда Ўзбекистоннинг Москвадаги ваколатхонасида бир неча кун туриб қолди. Ҳеч кайфияти йўқ эди. Билишимча, ҳар куни эрталаб Андроповнинг қабулхонасига телефон қиларди. Кейин у ердан кун бўйи жавоб кутарди. Бир ҳафта ана шундай ўтгандан кейин у қабулга боролмай Тошкентга қайтди. Аэропортда Ҳиндистонга кетаётган Ҳайдар Алиев билан учрашди. Кейин Хоразмга борди. У ердан Қорақалпоғистонга ўтиб, ўша ерда ўлиб қолди…\nИслом Каримовга устозлик қилганлардан бири Ғафур Ғуломнинг куёви Қудрат Ахмедовдир. 1990 йилларнинг бошида у Сайлов комисиясининг раиси эди. “ИАК” да ёзганимдек, бир кун Каримов ҳужжат юритувчи, асосий ёрдамчиси Равил Абдуқодировга׃\n“Халқ сўзи” газетаси бош муҳаррири Аҳмаджон Мухторовни журналистикадан четлатган Каримов унга ҳеч қаердан иш берилмаслигини буюрган. Ҳаётини журналистикасиз тассаввур қила оламайдиган бу одам қийналиб юриб, мияга қон қуйилишидан вафот этди…\nУбайдулла Абдураззоқов Каримовга энг астойдил хизмат қилганлардан бири. 1993-1994 йилларда Туркияда элчи эди. Ташқи ишлар вазирлигидан элчиликка бадарға қилинганди. Кутилмаганда уни Тошкентга чақиришди. Учқичдан тушиши билан дипломатик паспортини қўлидан олиб қўйиб, ўзини Ташқи ишлар вазирлигига оддий бир ишга тайинлашибди. У Каримов қабулига кираман, деб кўп уринган, аммо қабул қилинмаган. У ҳам Каримовга чин дилдан хизмат қилиб маънан йиқилиб оламдан ўтган…\nКаримов нафақат ўзининг атрофидагиларни балки мухолифатдагиларни ҳам маънан йиқитиш чораларини кўрди. Уларга иш бермаслик. Агар мустақил иш қилсалар, тинимсиз текширавериб тинкаларини қуритиш, ҳар нарсани баҳона қилиб, терговга тортиш… шу йўллар билан ўзгача фикрловчиларни жамиятдан, одамлардан узоқлаштиришга уринди ва бунга муваффақ ҳам бўлди. Ўзгача фикрловчиларнинг ўзлари-ку ўзлари қанчадан-қанча яқинлари ҳам маънан йиқилдилар. Бизнинг оиламизга қилинган зуғумлар, умр йўлдошимни судга тортиш, доимий тазйиқлар, айрилиқ уқубатларини кўтара олмай қайнонам, истеъдодли олима Саломат Қодирова 1995 йилда 58 ёшда юрак хуружидан оламдан ўтдилар. Мухолифатчилар ва режимдан куйганларнинг ана шундай маънан йиқитилган ота-оналари, қариндошлари озми? Буни ўйлаб ҳам кўрмаймиз ва бунга парво ҳам қилмаймиз.\nХалқ ҳақида ёниб-куйиб, мансабидан айрилган одамни у ўша куни тарк этади. Халққа қарши туриб, бойлик тўплаб, кейин мансабдан кетганларнинг эса зиёфатини, ошини еб юраверади.\nПул ва мансаб унинг учун Тангридан ҳам баландроқ туради. Албатта, сўзда эмас, амалда. Каримов ана шу нуқсдан усталик билан фойдаланди ва фойдаланмоқда.\nҲеч эсимдан чиқмайди, қишлоқда кимнингдир тўйи эди, тўйни очиш учун “оғзи катта”лардан бирига сўз беришди. Ўшанда КГБдан чиққан Андропов СССРнинг раҳбари бўлган пайт эди. “Оғзи катта” мамлакатга ана шундай қаттиққўл раҳбар кераклигини айтиб, уни узундан узоқ дуо қилишдан гап бошлаганди. Шунчаки сиёсат бўлса керак, деб ўйлагандим. Орадан кўп ўтмай Андропов ўлди. Ҳалиги “оғзи катта” уни кўзда ёш билан эслаб юрди. Кейинчлик шу одамнинг Усмонхўжаев “латта”, Нишонов “лапашанг”, мана Каримовга ўхшаган қаттиқўл раҳбар керак, деганини ҳам эшитдим. У менга ҳам дашном бериб, Каримовга қарши чиқма, оилада ота маҳкам бўлмаса, болалар талтайиб кетади, оила барбод бўлади, деганди. Яқинда эшитсам, ўша “оғзи катта”нинг болалари уни ташлаб кетиб қолишган, у бир ўзи ғариб, бечораликда яшаб, ўлганини ҳам бир неча кундан кейин билиб қолишибди…\n« Принудительное привлечение на сбор хлопка в Узбекистане… Жестокие репрессии – залог слабости диктатора »


Тошкент ҳокимияти яна "Очиқ мулоқот" ўтказади\nТошкент шаҳар ҳокимияти пойтахтликларни қиш мавсумида ўйлантираётган саволларга "Очиқ мулоқот" орқали жавоб беришини айтмоқда.\nЎзбекистонда об-ҳаво ҳарорати пасайиб, ёғин-сочинли кунлар бошланди.\nАйни кунларда кўпчилик ўзбекистонликлар¸ хусусан пойтахтликларни ҳам газ тақчил мамлакатда қандай қилиб қишдан омон чиқиш муаммоси ташвишга солмоқда.\nКейинги йилларда электр ва газ тақчиллашиб бораëтган Ўзбекистонда совуқ кунлар бошланиши билан тақчиллик янада кучаяди.\nТошкент шаҳар ҳокимияти масъуллари одамларни қиш мавсумида ўйлантираётган коммунал хизматлар, табиий газ таъминотидаги муаммо ва камчиликлар юзасидан саволларига Тошкент телеканалида “Очиқ мулоқот” лар ташкил этиб жавоб беришларини айтишмоқда.\nДекабр ойида Тошкент каналида сешанба кунлари тўртта “Очиқ мулоқот” ўтказилади ва уларнинг барчаси газ ва электр таъминоти ва коммунал хизматлардаги муаммоларга бағишланади¸ деди шаҳар ҳокимлигининг ўзини таништирмаган расмийси:\n- Кўрсатув давомида берилган ва аҳолидан келиб тушган барча саволларга Тошкент шаҳар ҳокимининг биринчи ўринбосари жавоб беради, уларнинг бирортаси ҳам жавобсиз қолдирилмайди. Кўрсатувда жавоб беришга улгурилмаган саволларга ҳокимлик веб-сайти орқали тўлақонли жавоблар бериб борилади ва уларнинг ижроси назорат қилинади, деди Тошкент шаҳар ҳокимлиги расмийларидан бири.\nТошкент телеканалида жонли тарзда ўтказиладиган дастлабки “Очиқ мулоқот” 4 декабр куни кечқурун маҳаллий вақт билан 19.00да бошланади.\n- Ўша куни 19:00 дан 21:00 га қадар томошабинлар ўзларини қийнаётган масалалар билан 214-1697, 214-1698, 214-1699 телефон рақамлари орқали мурожаат қилишлари мумкин, фуқароларнинг бирорта ҳам мурожаати эътиборсиз қолишига йўл қўйилмайди, деди Озодлик билан суҳбатда ҳокимият расмийси.\nГаз заҳираларига бой Ўзбекистонда нима учун аҳолига газ узатиш йилдан-йилга танқислашиб бормоқда? деган саволга ҳозирга қадар Ўзбекистон расмийлари жамоатчилик олдига чиқиб аниқ жавоб бермаган.\nОзодлик боғланган айрим тошкентликлар “Очиқ мулоқот” орқали қиш мавсумида ўзларини ўйлантираётган саволларга жавоб топиш умидида:\n- Эртага декабр, қиш бошланaяпти. Отопление ўчган. Иссиқ сув йўқ. Ҳар доим маҳалла комитетига борсак, елка қисишади. Газимиз бўлатуриб, нимага қишда совқотишимиз керак. Қани энди мана шу ҳокимиятдагилар шу саволга жавоб беришсинчи, дейди Тошкентнинг Алгоритм мавзесида яшовчи Қаҳҳор ака.\nОзодлик билан ҳамсуҳбат бўлган бошқа бир тошкентлик ҳокимиятнинг “Очиқ мулоқот”ига ишонмаслигини айтади:\n- “Очиқ мулоқот” дейишади, лекин бундан нима фойда. Муаммони ҳал қилиб газ, электр берсин, бўлди, ортиқча гап-сўз қилиб ўтирмасдан, дейди исмини айтмаган пойтахтликлардан бири.\nКузатувчилар фикрига кўра, муаммо ўзбек гази экспортининг ошиши билан\nАвгуст ойида Ўзбекистон Хитойга газ узата бошлади. Ҳозирда Хитойга узатилаётган газ миқдори 10 миллиард куб метрни ташкил этади.\nБироқ 2014 йили Тошкент ҳукумати Хитой бозорига газ узатиш йилига 25 миллиард куб метрга етказишни мўлжаллаган.\nАйни пайтда Ўзбекистон Россияга 2009 йилги келишув асосида йилига 16 миллиард куб метр газ етказиб беради.\nБундан ташқари, Тошкент қўшнилари - Қозоғистон, Қирқизистон ва Тожикистонга ҳам газ сотади.\nКуни-кеча Қозоғистондаги "КазТрансГаз" ширкати Ўзбекистон ҳукуматининг жорий йилда Қозоғистонга сотиладиган газ ҳажмини 40 фоизга ошириши ҳақида баëнот тарқатди.


Жиззахда пахтага чиқмаган болали аёллар жазоланмоқда\nБу йилги пахта йиғим-теримига ёш болалар жалб қилинмади, лекин қишлоқдаги ёш болали аёллар ёппасига далага ҳайдалмоқда.\nЖиззах вилоятида пахта теришга чиқмаётган болали аёлларнинг уйларида электр қуввати узиб қўйилмоқда ёки уларнинг болаларига бериладиган нафақа пуллари қирқиб ташланмоқда.\nЖиззах вилоятининг Пахтакор тумани Самарқанд қишлоғида бир ҳафтадирки пахтага чиқмаган ёш болали аёллар яшайдиган хонадонларни электр қуввати линияларидан узиб қўйиш тадбири амалга оширилмоқда.\nАна шу қишлоқда яшовчи Жасурбек исмли йигитнинг Озодликка айтишича, фарзандлари учун нафақа пули олаётган аёлларни жазолаш тадбири маҳаллий хокимлик ва милиция ходимлари бош-қошлигида амалга оширилмоқда.\n- Маҳаллақўм, мелиса, яна маҳалла хотин-қизлар қўмитасидан битта ходим ва битта токчи (электромонтёр-таҳр.), шулар келиб светларни узиб кетдида. Пахтага чиқмагани учун. Пособиедан пахтага чиқарадику. Пособиедан пахтага чиқмагандан кейин уйига шулар келиб токни узиб кетаяпти. Уйга келиб қўймайди маҳаллақўм, мелиса ҳар куни,- дейди Жасурбек.\nФарзандлари учун нафақа пули оладиган жиззахлик аёлларни пахтага ҳайдаш жараёнини мустақил ўрганаётган ҳуқуқ фаоли Ўктам Пардаевга кўра, Пахтакор туманидаги ҳолат вилоятнинг барча ҳудудларида ҳам кузатилмоқда.\nЎктам Пардаевга кўра, айрим ҳудудларда пахтага чиқмаётган, лекин болалари учун пул олаётган аёлларни жазолашнинг янада кескинроқ усусли қўлланилмоқда, яъни болалларга бериладиган нафақа пуллари қирқиб ташланмоқда.\n- Нафақа олаëтган аëлларга маҳалла раислари “агар пахтага бирорта одам чиқармасанг, пособие пулинг берилмайди”, деб огоҳлантириб юрибди. “Агар ўзинг чиқа олмасанг, ўрнингга бирорта одам қўй ëки бирор жойдан одам топиб келиб тўлаб бўлса ҳам чиқар. Кейин пособиенгни чиқариб берамиз”, деган огоҳлантиришлар бўлаяпти. Жиззах вилояти бўйича бу нарсалар. Агар чиқара олмаса, нафақаси берилмаяпти. Жазоси нафақа пулини бермаяпти. Ўзимизнинг маҳаллалардан бор, қўшни маҳаллалардан бор шу каби пули берилмаган. Агар ўзининг ҳаққини талаб қилиб, қаттиқ туриб оладиган аëллар бўлса, уларникини кеса олмайди. Уларга индамай беради. Сал бўшроқ кетса бўлди, нафақаси берилмаяпти,- дейди ҳуқуқ фаоли.\nЖиззах вилоят Меҳнат ва аҳолини ижтимоий муҳофаза қилиш бошқармаси ходими болали аёлларни пахтага чиқариш учун мажбурлаш ҳолатлари бўлаётганини инкор қилмади.\nУнинг айтишича, болали аёлларни пахтага жалб қилиш ишларига мазкур бошқарма аралашмайди, бу иш маҳалла қўмиталари зиммасида.\nЖиззах ҳудудий электр тармоқлари корхонасининг ўзини таништирмаган ходими, вилоятнинг айрим туманларидаги хонадонлар электр энергиясидан вақтинча узилгани, лекин бу уларнинг қарздорлиги билан боғлиқ эканини таъкидлади.\nЖиззах шаҳридаги маҳалла қўмиталаридан бирининг фаоли Озодлик билан микрофонсиз суҳбатда пахтага чиқмаган болали аёлларга нисбатан жазо қўлланилаётганини инкор қилди.\nЛекин суҳбатдош, аёллар агар ўзи пахтага чиқа олмаса, ўрнига одам чиқариш талаби бўлаётганини рад қилмади.


Якшанба, 04 Декабр 2016 09:34\tхарф ўлчами\nМуовия розияллоҳу анҳу ва Али розияллоҳу анҳу ўрталарида бўлиб ўтган воқеалардан сўнг Али розияллоҳу анҳу нинг бир қанча тарафдорлари у зотдан ажралиб чиқдилар ва турли хил даъволарни илгари сура бошладилар. Ана шундай қалтис вазиятда Абдуллоҳ ибн Аббос розияллоҳу анҳу Али розияллоҳу анҳу дан улар билан учрашиш учун изн сўраб йўлга тушдилар ва борганларида уларнинг ибодатга қаттиқ киришганини кўрдилар. Улар ибн Аббос (р.а)ни кутиб олиб, нима учун келганини сўрадилар. У зот улар билан гаплашиб олиш учун келганларини айтганларида баъзилари бунга рози бўлишди, баъзилари эса буни хоҳлашмади. Ибн Аббос розияллоҳу анҳу: “Росулуллоҳ соллаллоҳу алайҳи васаллам амакиларининг ўғли, куёвлари ва У зот соллаллоҳу алайҳи васалламга энг биринчи иймон келтирган инсонни нимада айбламоқдасиз?” – деб сўрадилар. Улар: “Биз уни учта нарсада айблаймиз” – дейишди.\n– Улар нима экан? – сўрадилар ибн Аббос (р.а).\n– Биринчиси, у Аллоҳнинг динида таҳкимга рози бўлди (Бу билан улар Али розияллоҳу анҳу ўзлари ва Муовия розияллоҳу анҳу ўртасидаги жангда ҳар икки тарафдан бир киши – Абу Мусо ал-Ашъарий ва Амр ибн Ос келишиб, ҳукм қилишига рози бўлишларига ишора қилишмоқда.); иккинчиси, у Муовия ва Оиша розияллоҳу анҳу билан жанг қилди лекин ўлжалар ва асирларни олмади; учинчиси эса, мусулмонлар уни амир деб эълон қилишлари ва байъат беришларига қарамасдан “мўминлар амири” номидан воз кечди! – дея ўз айбловларини баён қилишди.\n– Мен сизларга Аллоҳ таолонинг оятларидан ва Росулуллоҳ соллаллоҳу алайҳи васалламнинг ҳадиси шарифларидан келтирсам, уни инкор этмасдан бу йўлингиздан қайтасизми?\n– Ҳа, қайтамиз.\n– Биринчи айбловингизда таҳкимга рухсат берди дедингиз. Аллоҳ таоло айтади: “Эй иймон келтирганлар! Эҳромдалик ҳолингизда овни ўлдирманг. Сиздан ким уни қасддан ўлдирса, жазоси сиздан икки одил киши ҳукмига мувофиқ чорва ҳайвонларидан у(ов)га тенг келадиганини ҳадий қилиб Каъбага етказишдир…”\n( Моида сураси 95) Аллоҳга қасамки, икки одил кишининг мусулмонлар қони тўкилишининг олдини олиш ва ўртани ислоҳ қилишдаги ҳукми тўғрироқми ёки уларнинг бир ўлдирилган қуённинг жаримаси тўрт дирҳам эканлиги тўғрисидаги ҳукмими?!\n–Мусулмонлар ўртасини ислоҳ қилишдаги ҳукми – дейишди.\n–Демак, бу масалада тўхтадик шундайми?\n–Иккинчи айбловингизда Али розияллоҳу анҳу жанг қилди лекин ўлжа ва асирларни олмади демоқдасиз. Сизлар онангиз Оиша (р.а)ни асирликка олиб, ўзингизга ҳалол қилиб олмоқчимидингиз?! Агар “ҳа” десангиз кофир бўласиз, агар у онамиз эмас десангиз ҳам кофир бўласиз! Чунки Аллоҳ таоло айтади: “Набий мўминлар учун ўзларидан кўра ҳақлидир. Унинг аёллари эса, уларнинг оналаридир…” (Аҳзоб сураси 6) Энди ўзингиз хоҳлаганингизни танлаб олаверинг! Бунда ҳам тўхтадикми?\n–Учинчи айбловингизда эса, Али розияллоҳу анҳу ўзидан “мўминлар амири” номини ўчириб ташлади дедингиз. Ҳудайбия куни мушриклар билан сулҳ тузилган вақтда Росулуллоҳ соллаллоҳу алайҳи васаллам мушриклардан “Бу Муҳаммад Росулуллоҳ (с.а.в) ҳукм қилган нарсадир” деб ёзишларини талаб қилганларида улар: “Агар биз сенинг Росулуллоҳ (Аллоҳнинг элчиси) эканлигинга ишонганимизда Байтуллоҳдан тўсмаган ва сен билан жанг қилмаган бўлардик, Муҳаммад ибн Абдуллоҳ деб ёз”- дейишди. У зот соллаллоҳу алайҳи васаллам уларнинг талабини бажардилар ва: “Аллоҳга қасамки, сизлар мени ёлғонга чиқарсангиз ҳам мен Аллоҳнинг росулиман” – дедилар. Бунда ҳам тўхтадикми?\n–Ҳа, албатта! – дейишди улар ва ушбу суҳбатдан рози бўлишди.\nМана шу учрашувда Абдуллоҳ ибн Аббос розияллоҳу анҳу нинг улуғ ҳикмат ва чуқур илм эгаси эканликлари намоён бўлди. Ушбу воқеадан сўнг Али розияллоҳу анҳу ни тарк этганлардан йигирма минг(!) нафари яна ўз ўринларига қайтишди, қалбида ҳақдан юз ўгириш, ҳасад ва душманчилик бор бўлган тўрт мингтаси эса ортга қайтмади. Шундай катта муаммони тинч йўл – илм ва ҳикмат йўли билан ҳал қила олган ушбу саҳобий ким эди? Ушбу юксак илм соҳиби Росулуллоҳ соллаллоҳу алайҳи васалламнинг амакилари Аббос розияллоҳу анҳу нинг ўғли, жуда кичик ёшлигидан илмга қаттиқ муҳаббат қўйган, илм олиш йўлида қаттиқ жидд-у жаҳд қилган саҳобий эдилар. Росулуллоҳ соллаллоҳу алайҳи васаллам вафот этганларида ўн уч ёш бўлганликларига қарамай, Бухорий ва Муслим ўзларининг саҳиҳларида 1660 та у зот розияллоҳу анҳу дан ривоят қилинган ҳадисларни келтиришган. У зот илм йўлида узоқ ва машаққатли йўлни босиб ўтдилар. Ўзлари ҳақларида шундай дейдилар: – Менга Росуллуллоҳ соллаллоҳу алайҳи васалламнинг саҳобаларидан бирида ҳадис борлиги етиб келса, у қайлула қилаётган (куннинг ўртасидаги уйқу) вақтда уйига борардим. Ридойимни остонасига солиб ўтирардим. Шамол юзимни тупроққа белаб юборарди. Албатта, мен ундан изн сўрасам изн берарди лекин, унинг кўнглини юмшатиш учун ҳам шундай қилардим. У уйидан чиқиб мени бу ҳолимни кўрганда: “Эй Росулуллоҳ соллаллоҳу алайҳи васаллам амакиларининг ўғли, нега келгандингиз? Чақирганингизда ўзимиз олдингизга борган бўлардик!” – дер эди. Мен: “Cизнинг ёнингизга келишга мен ҳақлироқман. Чунки илм келмайди, илмга келинади!” – дер эдим ва ҳадисни сўрардим.\nЮқоридаги маълумотлардан у зотнинг илмга нақадар ҳарис бўлганликларининг гувоҳи бўлдик. У зотнинг мана шу ҳарисликлари юксак чўққилар сари етаклади. Натижада у зот бутун умматнинг муаммоларини илм билан ҳал қила оладиган етук олим бўлиб етишдилар. Хулоса ўрнида шуни айтишимиз мумкинки, илм – муаммоларнинг асл ечимидир. У ўз соҳибини юксак чўққилар сари етаклайди. Илмли инсонларгина барча муаммоларни ўзларидаги илм ва ҳикмат нури ила бартараф этиб, инсонларни улкан ютуқлар сари етаклайдилар. Ушбу сўзимизга юқоридаги воқеа яққол далил бўла олади. Аллоҳ таолога ҳамдлар, Набийлар сўнгисига саловату саломларимиз бўлсин! Ийсохон Яҳё тайёрлади\n« Ёлғон туфайли бошланган босқин\tАфғонистондаги уруш қандай бошланган эди? »


“Тошкент-Киев-Тошкент” йўналиши бўйича ҳаво қатновини ва “Тошкент-Харков-Тошкент” темир йўл қатновини тиклаш масаласи кўриб чиқилмоқда\nЖорий йил 20-22 февраль кунлари Киев шаҳрида Ўзбекистон-Украина бизнес-форуми бўлиб ўтди.\nФорум доирасида Инвестициялар ва ташқи савдо вазирлиги раҳбарияти бошчилигидаги Ўзбекистон делегацияси Украинанинг Тараққиёт, иқтисодиёт, савдо ва қишлоқ хўжалиги вазири Т. Милованов, Украина саноатчилар ва тадбиркорлар иттифоқи раҳбари А.Кинах, Украина Савдо–саноат палатаси раиси Г. Чижиков ҳамда Украина бизнеси вакиллари билан учрашувлар ўтказди.\nТадбирда тадбиркорларни қўллаб-қувватлаш, божхона ва тарифларни тартибга солиш, ветеринария-санитария талабларини ва ўсимликлар карантини уйғунлаштириш борасида ўзаро муносабатлар соҳаларида масалаларни ҳал этиш бўйича келишувларга эришилди.\nТашриф чоғида жорий йилнинг баҳорида Тошкент шаҳрида ўтказилиши режалаштирилган Ўзбекистон-Украина ҳукуматлараро комиссиясининг навбатдаги йиғилиши билан боғлиқ бўлган масалалар ҳам ишлаб чиқилди – бўлажак тадбир кун тартибига киритиш учун икки томонлама ҳамкорликнинг устувор йўналишлари белгилаб олинди.\nШунингдек, Украинанинг Инфратузилма вазирлигида “Тошкент-Киев-Тошкент” йўналиши бўйича ҳаво қатновини ва “Тошкент-Харков-Тошкент” бўйлаб темир йўл линиясини тиклаш масаласига бағишланган музокаралар бўлиб ўтди.\n21:37 / 03.04.2020\n130га яқин украиналик Ўзбекистондан кета олмаяпти\nUzbekistan Airways Москвадан Тошкентга чартер қатновини амалга оширади\n15:50 / 23.03.2020\nUzbekistan Airways мамлакат ичидаги барча авиақатновларни бекор қилди


Шимолий Вазиристонда қуршовга олинган ЎИҲнинг 105 жангариси ўлдирилди\n17 январ 2021, Тошкент вақти: 05:51\nПокистон махсус хизматлари 16 июнь оқшомига қадар Шимолий Вазиристон минтақасидаги ҳаво ҳужумларида 105 ўзбек жангариси ўлдирилганини маълум қилди. Расмий маълумотга кўра, ЎИҲ жангарилари минтақада қопқонда қолган — уларнинг Афғонистонга олиб борувчи чегара йўлакларининг аксарияти АҚШ ҳарбийлари томонидан тўсилган.\nПокистон ҳарбий самолётлари Шимолий Вазиристон минтақасидаги Ўзбекистон Исломий ҳаракатига тегишли кўрилган манзилларни ҳаводан ўққа тутишни давом эттирмоқда.\n16 июнь куни оқшом ҳарбийлар 15-16 июнь кунги ҳужумлар натижасида жами 187 жангари ўлдирилганини маълум қилди. Булардан 105 нафари Ўзбекистон Исломий ҳаракатининг аъзолари экани айтилмоқда.\nПокистон Бош вазири Навоз Шариф 16 июнь куни Афғонистон президенти Хамид Карзайга қўнғироқ қилиб ҳарбийлар амалиёти давом этаркан, жангари гуруҳларнинг чегарадан кесиб ўтишини тўхтатишда ёрдам сўради.\nАҚШнинг Афғонистондаги бош қўмондони генерал Жозеф Данфорд Америка ҳарбийлари Афғонистон-Покистон чегарасидаги назоратни кучайтиргани ва умумиятла, жангариларнинг чегарани кесиб ўтишига оид ҳолатлар кузатилмаётганини айтди.\nШимолий Вазиристон минтақаси Афғонистондаги НАТО базаларига ҳужум уюштираётган Толиб ва ЎИҲ жангариларининг бошпанаси ҳисобланади. Шу пайтга қадар икки қўшни давлат бу террор гуруҳларига қарши етарли чора кўрмаганликда бир-бирини айблаб келади.\nАммо, Карачи аэропортига ҳужум уюштирилганидан сўнг Покистон ҳарбийлари бу минтақадаги жангари гуруҳларга қарши қақшатқич амалиётларни бошлади.\n10 июнь кунги ҳужум чоғида 38 киши ўлган, шунингдек ЎИҲ аъзолари экани айтилган 10 жангари ҳам ўлдирилган эди.\nОрадан икки кун ўтиб, қуролланган жангарилар яна айни аэропортга кириш ва аэропортни қўриқлаётган хавфсизлик кучларнини ўққа тутиш, ҳатто соғ-омон қочишга ҳам муваффақ бўлди.\nАна шу ҳужумлардан сўнг Покистон хавфсизлик кучлари 15 июнь куни эрталабдан Шимолий Вазиристонда жанггариларнинг камида саккиз жамлоғига ҳаводан зарба берди ва натижада, 100 дан зиёд жанггари ўлдирилди.\nЗарбалар нишони, асосан Карачи аэропортига ҳужум учун масъулиятни зиммасига Ўзбекистон Исломий ҳаракатининг базалари бўлмоқда.\nПокистон Мудофаа вазирлиги маълумотларига кўра, бу амалиётлар айни ҳудудда ўзбек жанггарилари ва бошқа қуролли гуруҳлар борлиги тасдиқланганидан кейин бошланган.\nБунга қадар покистонлик толиблар ва Ўзбекистон Исломий ҳаракати ўзбек жанггарилари Карачи аэропортига қилинган ҳужумда иштирок этгани ҳақида баёнот тарқатгандилар.\nХусусан, ЎИҲ эълон қилган баëнотда иддао қилинишича¸ Карачи аэропортига ҳужум уюштирган 10 мужоҳид олти соат давомида аэропортдаги Покистон ҳарбийлари ва АҚШ жосуслик хизматларига тегишли самолётларнининг катта қисмини вайрон қилган.\nБаëнотга худкушлик амалиëтини уюштирган ҳаракат 10 аъзосининг сурати ҳам илова қилинган ва бу ҳужумнинг Покистон армияси 21 май куни Вазиристондаги жангарилар базасига уюштирган ҳарбий амалиëтлар учун қасос экани таъкидланди.\nХавфсизлик бўйича таҳлилчилар, Тоҳир Йўлдош ўлимидан сўнг бир неча юз аъзоси қолган Ўзбекистон Исломий ҳаракатининг ҳозирга келиб қайта жонланиб, бир неча минг кишилик бу гуруҳнинг Марказий Осиë хавфсизлигига таҳдиди ҳам кучайиб бораëтганини айтмоқда.\nОзодликнинг минтақадаги мухбирларига кўра, Шимолий Вазиристон минтақасида ҳарбий амалиётлар бошланганидан буён 50 мингга яқин одам уйларини ташлаб чиққан. Уларнинг 10 минги Афғонистониннг Хост вилоятидаги қочқинлар лагерида жон сақламоқда.


09.12.2019 09:50 0 3250\n9 декабрь — Коррупцияга қарши курашиш халқаро куни. 2003 йил 21 ноябрда Мексикада БМТ Бош Ассамблеяси томонидан БМТнинг Коррупцияга қарши Конвенцияси имзоланган бўлиб, 9 декабрь - Коррупцияга қарши курашиш халқаро куни деб эълон қилинган. Ушбу кун 2004 йилдан бошлаб халқаро миқёсида ҳар йили нишонланади.\nКоррупция – жамият ривожланишининг энг катта тўсиғи\nНоябр ойининг бошларида кўпчиликнинг диққат-эътибори куннинг энг долзарб мавзуси – коррупцияга қаратилди. Коррупция туфайли Тошкент давлат иқтисодиёт университети ректори ишдан олингани тўғрисидаги хабар деярли барча ижтимоий тармоқларни оёққа турғазди.\n– Оддий қоида: коррупция бор жойда тараққиёт бўлмайди. Энди бу порахўрлик олий таълим тизимида авж олса-чи? Биринчи навбатда, истеъдодли ёшлар талаба бўла олмайди, юртдан чиқиб кетиб қолади. Охир-оқибатда мамлакатни, халқни саводсизлар, уқувсизлар бошқара бошлайди. Яна ўғрилик, яна коррупция авж олади! – деб ёзади журналист Фозил Фарҳод Facebook ижтимоий тармоғидаги гуруҳида.\nЛобар Хайруллаева эса, аввало, ислоҳотни ҳамма ўзидан бошласин, ҳеч ким пора бермасин, пора олмасин. Бировнинг ҳақидан, Оллоҳдан қўрқсин, дейди. Ёзувчилар уюшмаси Андижон вилояти бўлими номидан кирувчи мухлис, коррупция жамият ривожланишининг энг катта тўсиғи, душмани. У бор экан ривожланиш бўлмайди, у бор экан келажагимиз порламайди, дея фикр билдиради.\n«Танишингиз бўлмаса ишингиз битмайди»\nКоррупция бизнинг қон-қонимизга сингиб кетган иллат эканини мен тез-тез у билан рўбарў бўлганимда ҳис этаман. Икки-уч йилдан буён мана шу ҳолатга қарши мамлакатимизда кураш олиб бориляпти, бундан кейин ҳам олиб борилиши шарт. Бунга эса катта коррупцияларга йўл очиб бераётган майда коррупцияга мисолларимиз етарлича.\nЖорий йилнинг август ойида Халқ таълими вазирининг фарзандини доимий яшаш жойидан бошқа ҳудуддаги мактабларга беришни истовчи ота-оналар томонидан мактабга маблағ тўланишини жорий қилиш ҳақидаги таклифи тарқалди. Яхшики, бу режа амалга ошмади. Аммо, кўплаб мактабларда таниш-билишчилик қилиш учун мана шу амалга ошмаган янгилик ҳам қўл келди.\n– Жиянимни биринчи синфга жойлаштириш учун синглим ўзи яшайдиган ҳудуддаги мактабга олиб борибди, – дея ҳикоя қилади амалдор дугоналаримдан бири. – Қайта-қайта боришига қарамай, директор «жой йўқ» деб қайтариб юборибди. Мактабдаги котиба синглимни бир четга чақириб: «Опа, каттароқ танишингизни ўртага қўйсангиз, дарров ишингиз битади», деб маслаҳат берибди. Мансабдор шахс эканлигим шу пайт жуда қўл келди. Синглимнинг илтимосига кўра, директор қабулига кирдим. Шу... шунақа ташкилотда раҳбар бўлиб ишлайман, хизмат бўлса тайёрман, деб ўзимни таништирдим. Директор мени илиқ қарши олди ва қўлимдаги ҳужжатларни олиб қолди. Қаранга, оддий фуқаро бир илтимос билан борса жой йўқ, деб баҳона қилишади, шу кичкинагина ишга ҳам мабодо «катта одам» эътибор қаратса, дарров битади, жой ҳам топилади.\nЙўқ бўлса излаймиз, суриштириб топамиз\nЯна бир танишим коррупция билан боғлиқ ҳолатга яқинда дуч келгани ҳақида сўзлаб берди.\nУнинг водийда яшовчи жияни велосипеддан йиқилиб, ўнг қўлини синдириб олибди. Тумандаги травматолог-шифокор зудлик билан пойтахтга олиб бориб, операция қилдириш зарурлигини айтибди. Танишим жиянини шифохонага олиб борган, текширувдан ўтказгач, шифохонага ётиш учун олдиндан 3 миллион сўм пулни кассага тўлаш зарурлигини айтишибди. Болакайнинг отасида унча пул йўқ. Ноилож қолгач, у таниш-билишларидан ёрдам сўрашга мажбур бўлган. Ва «яхши инсонлар»нинг кўмаги билан болакай шифохонада бепул даволаниш учун ордерни қўлга киритган.\nБу катта-катта коррупцияга йўл очиб берувчи майда коррупциянинг бир кўриниши. Таниш-билишчилик, ўртага одам қўйиб иш битириш каби иллатларга деярли барчамиз ўрганиб қолганмиз. Бирор жойга юмуш билан боришдан олдин энг аввало ўша соҳада танишларимиз бормикан, деган саволга жавоб излаб кўрамиз. Йўқ бўлса излаймиз, суриштирамиз, топамиз. Бошқачасига йўл тутишга иложимиз ҳам йўқ. Чунки бусиз ишимиз битмайди.\nНега айнан мактабларда?\nБу ҳолат, айниқса, мактабларда яққол кўзга ташланади. Чунки нафақага чиқишни режалаштираётган директор ўз ўрнига қизи, келини, жуда бўлмаса жиянини тайинлаб кетади. Энди уёғи сиз менга тегманг, мен эса сизга, деган мақол иш беради. Хуллас, бир-бирига қариндош, истараси иссиқ, кўзи-кўзига тушса уяладиган танишлар макон қурган ташкилотдаги аҳволни кўз олдингизга келтириб кўраверинг. Шифохоналарда ҳам худди шундай аҳвол. Айниқса, халқ таълими соҳасида бу борада таниш-билишчилик жуда кучли. Айрим ўқитувчилар ўқувчиларни баҳолаётганда уларнинг билимига эмас, ота-онасининг мансабига қараб муомала қилишади. Ўқувчининг отаси ёки онаси амалдорми, демак, ўша бола ҳамма фанлардан «5» баҳо олиши шарт. Синфдошига нисбатан бўлаётган бундай муомала атрофдаги ўқувчиларни ҳам таниш-билишчиликка эътибор қаратишга ўргатиши, табиий.\n– «Майда» коррупция, асосан, шифохоналар, таълим муассасалари, солиқ идоралари ва ҳуқуқни муҳофаза қилувчи органларда содир этилиб, юридик ва жисмоний шахсларга қонунда белгиланган талабларни четлаб ўтишга ёрдам беради, – дейди Адлия вазирлиги ҳузуридаги Ҳуқуқий сиёсат тадқиқот институти масъул ходими Адиба Сафарова. – Аста-секин ушбу коррупция тури юқори даражадаги кенг миқёсли коррупциянинг янада хавфли шаклларига айланиб боради. Коррупциянинг ушбу тури мамлакатда коррупциянинг барча даражалари мавжудлигидан далолат беради. «Майда» коррупция қаерда тугаши ва йирик коррупция нимадан бошланиши чегараси ўртасида аниқ тўхтамлар мавжуд эмас. Йирик коррупцияга қаратилган эътибор «майда» коррупцияларга қарши курашни бир мунча пасайтириши мумкин.\nЛоқайдлик сабаб бўляпти\nТошкент педиатрия тиббиёт институти ректори, тиббиёт фанлари доктори, профессор Ботир Даминов Ўзбекистон Миллий ахборот агентлиги сайтида чоп этилган мақоласида жумладан шундай фикр билдиради:\n– Халқимизнинг том маънодаги адолат қарор топган жамиятда яшаши учун нафақат масъул идоралар, балки ҳар бир фуқаро ўз ҳиссасини қўшиши зарур, деб ҳисоблайди. Бунинг учун юртдошларимизда коррупцияга, умуман, ҳар қандай қонунбузарликка нисбатан муросасизлик кайфияти шаклланиши талаб қилинади. Чунки қонунбузарликлар содир этилишига кўпинча одамлардаги лоқайдлик, айниқса, ўз ҳақ-ҳуқуқини билмаслик ҳам сабаб бўляпти. Барчанинг якдиллиги, юрт тақдирига дахлдорликни ҳис этган ҳолда ҳамжиҳатликда иш олиб бориши иллатларнинг батамом барҳам топишига хизмат қилади. Бунга эришиш учун таълимда «тозалаш» бўлиши керак.


“МузА”нинг музлатилган хамир ва қатламалари бежирим янгича қадоқларда чиқарилди. Сифат эса аввалгидан ҳам аъло!\nЖамият 18:04 / 11.07.2019 3883\nЎзбекистонлик уй бекаларининг энг яқин ёрдамчиларидан бири бўлган “МузА” савдо белгисида ребрендинг давом этмоқда.\n2001 йилдан бери Ўзбекистон бозорида ўз ўрнини йўқотмай, етакчилардан бири бўлиб қолаётган “МузА” савдо белгиси 2018 йилда қайта туғилишга тенг катта ребрендингни амалга оширди — логотип ва қадоқлар дизайни кўриниши тубдан ўзгарди. Ва бу жараён ҳали ҳам давом этмоқда.\nСомса ва қандолат маҳсулотлари учун мўлжалланган “МузА”нинг музлатилган хамирлари ва музлатилган қатлама замонавий ва бежирим янги қадоқларда чиқарила бошланди. Ўзгаришлар фақат ташқи кўриниши билан чекланиб қолгани йўқ — маҳсулот сифатида ҳам ўсиш бор.\n“МузА” маҳсулотлар турини кенгайтириш ва уларнинг сифатини янада яхшилаш, тайёр ва яримтайёр мазали егуликлар билан харидорларга байрамона кайфият улашишда давом этади. “МузА”даги ўзгаришлар ва ребрендингига оид хушхабарларни кутиб қолинг!\nТелефон: (+998-71) 227-13-13, (+998-71) 246-88-33


Номи бор, бироқ харитада йўқ давлатлар ҳақида эшитганмисиз? - 12 Августа 2020 - www.SheJoT.CoM\nГлавная » 2020 » Август » 12 » Номи бор, бироқ харитада йўқ давлатлар ҳақида эшитганмисиз?\n– Замонавий дунёда жуда кўп давлатлар ҳақида эшитганмиз, бироқ уларни бирорта харитада тополмайсиз. 1967 йил 2 сентябрда британиялик истеъфодаги майор Рой Бейтс Шимолий муз океанида жойлашган денгиз платформасини Силенд князлиги деб эълон қилди. Ўзини эса княз Рой I Бейт, хотинини княгиня Иоанна I деб номлади. Унинг ҳеч ким томонидан тан олинмаган митти давлати бор-йўғи 0,004 квадрат километрни ташкил этса-да, ўзининг конституцияси, мадҳияси, герби, шахсий маркасига ва ҳатто силенд долларига ҳам эга эди.\n– Қачонлардир Италиянинг Себорг қишлоғи мустақил феодал князлиги бўлган. Бироқ улар 1729 йилга келиб мустақиллигини йўқотишган. 1963 йилга келиб Себорг қишлоғи аҳли тўсатдан ўз давлатини Италия таркибига расмий тарзда кирмаганлиги ҳақида эслаб қолишди ва яна ўз мустақиллигини эълон қилишди. Италия ҳукумати бу эътирозга аҳамият қаратмаган бўлса-да, Себоргга келувчи сайёҳлар сони ошиб бормоқда.\n– Ёзувчи Эрнест Хемингуэйнинг номи дунёга машҳур. Унинг кичик укаси Лейчестер ҳақида эса камдан кам одам эшитган. Аммо, у Янги Атлантида давлатининг асосчиси ҳисобланади. Мазкур давлат Кариб денгизида Ямайкадан олти мил узоқликда жойлашган. Лейчестер Хемингуэй 1964 йилда мазкур орол мустақил давлат, ўзини эса табиийки, шу мамлакатнинг президенти деб эълон қилди. Ҳатто Л.Хемингуей Янги Атлантида маркаларини АҚШ президентига совға сифатида жўнатди. Бироздан сўнг «Янги Атлантида президентига» номланган жавоб хатини олгач, Лейчестер жуда фахрланиб кетди.\n– Литва пойтахти Вильнюс шаҳрининг эски кварталларида Ужупис давлати жойлашган. Уни 1997 йилда маҳаллий маданият арбоблари ташкил этишган. У қадар катта ҳудудга ва тан олинган статусга эга бўлмаса-да, 12 кишидан иборат армияси бор. Шунингдек, бир қатор давлатларда ўз элчисига, мадҳия ва пулига эга. Ужупис аҳолиси ҳар йили 1 апрель куни ўз мустақиллигини нишонлашади.\n– Кугельмугель давлати бор-йўғи 7,68 квадрат метр ҳудуддан иборат бўлиб, Австриядаги бир бинонинг ичида жойлашган. Ҳаммаси маҳаллий ҳукуматнинг рассом Эдвин Липбургерга думалоқ формадаги иморат қуриш учун берган аризасига берилган рад жавобидан бошланди. Чунки Алп тоғлари ёнида жойлашган мазкур мамлакат қурилиш кодексида бунақа формадаги уйни қуришга рухсат берилмаган экан. Шундан сўнг дарғазаб рассом мазкур уйни мустақил Кугельмугель Республикаси деб эълон қилди. Унинг митта давлати Австрия хазинасига солиқ тўлашдан ҳам бош тортди. Бунинг учун уни панжара ортига ташлашларига сал қолди. Уни ҳамкасби, Австрия президентининг ўзи шахсан аралашгандан сўнггина қўйиб юборишди.\n– Антарктика дунёнинг бирорта давлати ҳудудига кирмайди. Бироқ хоҳлаган давлат бу ерда ўз илмий тадқиқотларини олиб боришлари мумкин. Аммо, қитъа ҳудудини кўплаб виртуал мамлакатлар қоплаб олган. Илк виртул давлат 2001 йилнинг ноябрида пайдо бўлди. Бутунарктика буюк герцоглигига Тревис МакГенри асос солган. Бироз вақтдан сўнг бутун ҳудуд давлатларга тўлиб кетди. Жумладан, Антарктика Федератив штатлари, Мэри Республикаси, Фининсмунд қироллиги ва бошқалар. 2008 йилга келиб ҳатто Антарктика микродавлатлар иттифоқи ҳам ташкил этилди. Ана шундай тан олинмаган давлатлардан бирининг хўжайини, таниқли рус хазина изловчиси Юрий Харчукдир. У ўзининг Рус хазина изловчилар князлигини 2002 йилнинг март ойида эълон қилди. Бу виртуал давлат ҳудудида жойлашган Россиянинг «Мир» станцияси ва унга туташ Ғалаба ороли ва Дригальский ерлари князга бўйсунмайди.\n– Ер юзининг одам яшамайдиган қисмини виртуал давлатлар эгаллаб олгач, осмондаги Ойнинг пешонасига ҳам худди шундай тақдир ёзилган экан. АҚШлик Деннис Хоуп 1980 йилда Ойни қўлга киритишга ҳаракат қилди. Америка қонунларига биноан, ҳеч кимники бўлмаган ерлар уни биринчи бўлиб эгаллаган одамга берилар экан. Аммо, Хоуп Ойни «қўлга киритгач», ундаги ҳудудларни бўлиб-бўлиб арзон нархларда сота бошлади. Унга 99 доллар тўлаган инсон Ойдан бутун бошли 72 гектар ҳудудга эга чиқиши мумкин.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 38 | Добавил: iphone | Теги: #habarlar, #news, #xabarlar, #новости, #ahborot, #Yangilik, #uznews, #newsuz, #Yangiliklar | Рейтинг: 0.0/0


Жиззахлик ҳуқуқ фаоли Ўктам Пардаев суд залида озод этилди\nЖиззахлик ҳуқуқбон Ўктам Пардаев\nЖиззахлик ҳуқуқ фаоли Ўктам Пардаев суд залида озод этилгани хабар қилинмоқда. Ҳуқуқ ҳимоячиси устидан суд 11 январь куни Жиззах вилояти Дўстлик туманида бошланган эди. Пора берганлик, фирибгарлик ва ҳақорат қилганликда айбланган 37 яшар Пардаев амнистияга кўра озод қилингани тўғрисида унинг яқинлари Фергана.ру нашрига билдиришди.\nЎктам Пардаев Жиззахда бўлиб ўтган маҳкама жараёнида, суд залида озод этилгани тўғрисида 11 январь куни кечқурун Фергана.ру нашри хабар қилди.\nФаолнинг қариндошлари Пардаев 2015 йилнинг декабрида Олий Мажлис Сенати томонидан Ўзбекистон Конституцияси куни муносабати билан эълон қилинган амнистияга кўра афв этилганини билдиришди, дея ёзди наўр.\nАйрим хабарларга кўра, фаолни озод этиш қарорига биноан Ўктам Пардаевга уч йил мобайнида ҳуқуқ ҳимочилиги билан шуғулланиш ман этилган. Лекин шу билан бирга мазкур тақиқ тўғрисида ёзма кўрсатма ёхуд унинг нимага асослангани хусусида изоҳ берилгани йўқ, дея қайд этди Фергана.ру.\nЎктам Пардаев устидан маҳкама Жиззах вилояти Дўстлик тумани судида душанба куни бошланди.\nЎзбекистон Инсон ҳуқуқлари мустақил ташкилотининг Жиззах вилоят бўлими раиси Ўктам Пардаев Ўзбекистон Жиноят Кодексининг 140-моддаси 2-қисми (ҳақорат қилганлик), 168-моддаси 2-қисми (фирибгарлик) ва 211-моддаси 2-қисми (пора берганлик) билан айбланаётган эди.\nҲуқуқ фаоли яқинларига кўра, 37 яшар Пардаев тергов жараёнида ҳам, дастлабки суд тингловида ҳам ўзига қўйилган айбловларнинг бирортасига иқрор бўлмаган.\nЯқинларининг айтишича, Ўктам Пардаев маҳкама жараёнининг бошланишига қарши эканини билдирган.\nҲуқуқ ҳимоячисининг укаси Шароф Пардаевнинг Озодликка маълум қилишича, фаол ўз яқинларининг суднинг бошланиши борасида бор-йўғи бир неча соат аввал хабардор этилганига норозилик билдирган.\n- Биз судда қатнашишдан бош тортдик. Адвокат "киринглар", деб чақираяпти. Суднинг айтишича, яқинлари бўлмаса, суд бошланмас экан. Биз суднинг бошланиши ҳақида бугун тушликдан кейин 15:30да эшитдик. Келдик. Лекин, бизни кеч хабардор этганлари учун акам суднинг бошланишига қарши чиқаётган экан,- деди Шароф Пардаев.\nЎктам Пардаевга очилган жиноят ишини кузатаётган Берлиндаги Ўзбекистон-Германия форуми раҳбари Умида Ниёзованинг фикрича, бу айбловлар мантиқсиз бўлиб, улар ҳуқуқ ҳимоячисининг фаолиятига чек қўйиш учун тўқиб чиқарилган:\n- Ҳуқуқ ҳимоячиси Ўктам Пардаевнинг ҳибсга олиниши ва унга жиноят иш очилиши Ўзбекистон ҳуқуқ тартибот тизими мутлақ зўровонлиги намойишидир. Иш анча хашаки уйдирилган. Милиция муттасил фирибгарлик ва майда шантаж билан шуғулланиб келган аёлни ҳибсга олади. У одамлардан пул олиб, уларнинг турли муаммоларини ҳал қилиш ваъдасини бериб келган. Пул таъмагирлиги 2012 йили юз берган. Шўрлик Ўктам эса бу хотин билан 2014 йилда танишган. Бу аёл ҳибсга олингач, милиция билан келишиб, фирибгарлигини Ўктамга илишига ишончи комил бўлган. Айни пайтда, у алдаган бирор шахс Ўктамни танимаслигини, улар пулини шахсан аёлнинг қўлига беришганини тергов давомида айтган, дейди Умида Ниёзова.\nЎзбекистон Инсон ҳуқуқлари Мустақил ташкилотининг Жиззах вилоят булими раиси вазифасида ишлаган Ўктам Пардаев ўтган йилнинг 16 ноябрида ҳибсга олинган эди.\nМаҳаллий ва халқаро инсон ҳуқуқлари ташкилотлари Ўктам Пардаевга қўйилаётган айбловлар тўқима эканлигини, унинг ҳибсга олиниши бевосита фаолияти билан боғлиқлигини айтиб келмоқда.\nУ Жиззах вилоятида порахўрликни фош қилган ва пахта далаларидаги болалар ва катталарнинг мажбурий меҳнати бўйича кузатув олиб борган.\nҚамоққа олинишидан аввалроқ Пардаев маҳаллий расмийларнинг ўзига чиқиш визаси бермаганига эътирозан судга шикоят қилган ва ОВИР билан судлашаётган эди.\nҲюман Райтс Уотч, Марказий Осиёда Инсон ҳуқуқлари уюшмаси, Инсон ҳуқуқлари учун халқаро ҳамкорлик ташкилоти ҳамда Норвегия Ҳелсинки қўмитаси Ўзбекистон ҳукуматидан Ўктам Пардаевни зудлик билан ҳибсдан озод этиш ҳақида 27 ноябрь куни баёнот эълон қилган эди.\nПардаевнинг яқинлари ва ҳамкасблари суднинг адолатли бўлишига ишонмасликларини айтишади.\nОзодлик суд жараёнини кузатиб бормоқда.


Вазир ибодат либоси масаласида “тупик”ка кириб қолингани ва яктак кийганлар жавобгарликка тортилганини эслади | Qalampir.uz\nВазир ибодат либоси масаласида “тупик”ка кириб қолингани ва яктак кийганлар жавобгарликка тортилганини эслади\nЖамият\t10 Июль 14:52 7058\nМаълумки, куни кеча янги таҳрирдаги “Виждон эркинлиги ва диний ташкилотлар тўғрисида”ги тўғрисидаги Ўзбекистон Республикаси қонуни қабул қилинди ва янги қонундан ибодат либоси билан боғлиқ модда чиқариб ташланди. Хўш, бунга нима туртки бўлди? Ўзи бу модда нимани англатар эди? Ибодат либоси дейилганда қандай кийим назарда тутилганди?\nУшбу саволлар нафақат оддий диндорларни, балки қонун ижодкорларини ҳам қийнаб келган. Бу ҳақда Ўзбекистон Республикаси Адлия вазири Русланбек Давлетов АОКАда ўтган брифингда сўз очаркан, бундан 5-6 йил аввал мутахассислар қонундаги “ибодат либоси” сўзига таъриф беришга қийналиб, “тупик”ка кириб қолганини, бироқ қонуннинг ушбу моддаси билан оддий яктак кийганлар ҳам жавобгарликка тортилганини эслади.\n“Бу қонун давлатнинг дин сиёсатини аниқ тушунтириб берадиган, ягона, бирлашган унификациялашган ҳуқуқий ҳужжат, десак бўлади. Бу ҳужжат Ўзбекистон ҳаётида олдин ҳам жуда катта аҳамиятга эга эди. Унинг ичидаги нормалар аҳолининг ҳар кунги ҳаётида қийинчиликлар туғдираётганди. Шу нуқтайи назардан янги ёндашувлар, янгича қарашлар, керак бўлса, жамиятнинг бу борадаги эҳтиёжларини эътиборга олиб, халқаро стандартларга мос бўлган янги концепция асосида қонуннинг нормалари шакллантирилди”, дейди Русланбек Давлетов.\nУ сўзида давом этаркан, навбатдаги қонунда аввал таърифи ва амалиётда қандай ишлатилиши мавҳум бўлган терминларга энди тўлиқ таъриф берилганига эътибор қаратди.\n“Биринчи жиҳат, чекловларнинг айримлари олиб ташланиши. Бизга ушбу қонундаги терминларга таъриф бериш жуда қийин бўларди. Ноқонуний диний фаолият, диний ташкилот нима дегани? Бунда талқинлар ҳар хил бўлар эди. Шунинг учун янги таҳрирдаги қонунда буларнинг барчасига таърифларни келтирдик. Ҳар бир термин ҳақиқий таърифига эга. Нимагаки, эртага бу қонунни амалиётда қўллаганда, ягона ёндашув, ягона ҳуқуқий амалиёт шаклланиши, судда кўриладиган бўлса, суд бундан фойдаланиши учун терминларга таъриф берилди. Бу ҳам осон бўлмади. Чунки, диний фаолиятнинг қайси жиҳатлари ноқонуний ҳисобланиши керак, деган саволга жавоб бераман десангиз, икки кун баҳслашиш мумкин. Ҳозирги жараёнларда чет эллик экспретлар, ўзимизнинг депутат ва сенаторларимизнинг чуқур мулоҳазаларидан кейин мана шу терминлар шаклланди”, дейди Адлия вазири.\nМамлакатнинг бош ҳуқуқшуноси сўзида давом этиб, ибодат либоси масаласига алоҳида тўхталди. Қонунда ушбу модданинг мавжуд бўлгани кўплаб қийинчиликларни келтириб чиқарганини эслади.\n“Яхши маълумки, ибодат либоси деган тушунчани олиб ташладик. Бу тарихан ва яқин ўтмишимизда ҳам амалиётда қийинчиликларни келтириб чиқараётган эди. Мен бундан 5-6 йил олдинги ҳолатни яхши эслайман. Унда бошқа ташкилотда ишлар эдик ва ишчи гуруҳ топшириқ олганмиз. Ибодат либоси нима эканини тушунтириб берайлик, қийин бўляпти дейилганда, биз гуруҳ бўлиб ўтирганмиз, кўп экспертлар келган. Бошида бу терминнинг таърифини дарров ёзиб ташлаймиз, деб амин бўлганмиз. Кейин профессионал ёндашув билан таҳлил қилишни бошлаганимизда, жуда қийналганмиз. Охир-оқибат қандай “тупик”ка кириб, бу терминга таъриф бера олмаслигимизни, ожизлигимизни тан олганмиз. У пайтда бу қонунни қайта кўриб чиқиш борасида бундай ҳаракатлар йўқ эди. Ўша вақтда ҳам ибодат либоси билан боғлиқ муаммо бор эди. Ўшанда ҳам аниқ белгилаб, аниқ тақиқини қўйиб берайлик, деган нуқтайи назарда айтилганди. Яъни, енгиллик бериш эмас, аниқ тақиқни белгилаб берайлик, деган [вазифа] бор эди. Шунинг учун бизни қийнаб келаётган мана шу терминдан воз кечилди. Чунки, ўзимизнинг деҳқонлар киядиган яктакни кийиб юрганда ҳам жавобгарликка тортиш ҳолатлари бўлган. Бунга ибодат либоси сифатида қаралган. Шундай тан олиниб, керак бўлса, мана шунақа амалиётлар ҳам бўлган. Энди эса бундай амалиётга чек қўйилди ва катта ўзгариш бўлди”, дейди Русланбек Давлетов.\nРусланбек Давлетов ибодат либоси\n06 Декабрь 13:01 59262\n06 Декабрь 19:56 34349\n04 Декабрь 11:13 30732\n05 Декабрь 18:58 30304\n04 Декабрь 11:38 30068


Бугун 26 October 2020 йил\nБош саҳифа Намоз ўқиш Кичик суралар Дуолар Ҳадислар Саловот Истиғфор Талбия\n3151 - Ҳадис\n3151-ҳадис Асмо (рз.) ривоят қиладилар: “Мен донларни бошимга қўйиб Расулуллоҳ (сав) эрим Зубайрга улуш қилиб берган ердан кўтариб борар эдим. У ер менинг уйимдан учдан икки фарсах нарида эди”. Урва ибн Зубайр: “Расулуллоҳ (сав) Зубайрга Бани Назирнинг ўлжа олинган бойликларидан (ҳисобланмиш) ердан улуш ажратиб берган эдилар”, - дейдилар.\n3152 - Ҳадис\n3152-ҳадис Ибн Умар (рз.) ривоят қиладилар: “Умар ибн ал-Хаттоб яҳудий ва насороларни Ҳижоз ерларидан бадарға қиладилар. Чунки, Жаноб Расулуллоҳ Хайбар аҳли устидан ғалаба қилганларида яҳудийларни у ердан бадарға қилишни ирода қилган эдилар. Жаноб Расулуллоҳ Хайбар устидан зафар қозонган дастлабки вақтларда унинг ерлари яҳудийларники, Расулуллоҳники ва мусулмонларники эди. Яъни, Хайбарнинг бир қисми жанг билан фатҳ қилинган бўлиб, жанг билан фатҳ қилинган қисми Расулуллоҳ билан мусулмонларники, тинчлик билан фатҳ қилинган қисми эса яҳудийларники эди. Кейин, Жаноб Расулуллоҳ яҳудийларни, Исломга киравермагач, Хайбардан бадарға қилмоқчи бўлдилар. Шунда яҳудийлар йиллик ҳосилнинг ярмини бериш шарти билан ўзларига тегишли ерларда қолдирилишларини Жаноб Расулуллоҳдан илтимос қилишди. Жаноб Расулуллоҳ уларга: “Биз сизларни шу шарт билан ўзимиз ирода қилган вақтига қадар қолдирамиз” – дедилар. Сўнг, яҳудийлар, токи Ҳазрат Умар амирлик (яъни халифалик чоғларида) уларни Таймо ва Ариҳога бадарға қилгунларига қадар Хайбарда яшаб қолишди”.\n3153 - Ҳадис\n19-боб Уруш бўлаётган ерларда қўлга киритилган егуликлар ҳақида 3153-ҳадис Абдуллоҳ ибн Муғаффал (рз.) ривоят қиладилар: “Биз Хайбар қўрғонини қамал қилиб турган эдик, бир одам бир халта (думба) ёғ ташлади. Мен уни оламан, деб ирғиб ўрнимдан турган эдим, қарасам ёнгинамда Расулуллоҳ (сав) турибдилар, мен бу феълимдан уялиб кетдим”.\n3154 - Ҳадис\n3154-ҳадис Ибн Умар (рз.) ривоят қиладилар: “Биз ғазотларимизда асал ва узумларни ўлжа қилиб олиб, тановул қилар эдик, уларни кўтариб кетмас эдик”.\n3155 - Ҳадис\n3155-ҳадис Ибн Абу Авфо (рз.) ривоят қиладилар: “Хайбар қамал қилинаётган кеча-кунларда бизни қаттиқ очлик қийнаб юборди. Хайбар фатҳ қилинган куни биз бир неча хонаки эшакларни тутиб, сўйдик. Қозонлар қайнаб турганда Расулуллоҳ (сав)нинг жарчилари: “Қозонларни ағдариб ташланглар, эшак гўштини асло еманглар!” – деб жар солди. Ровий Абдуллоҳ айтади: “Шунда биз: “Жаноб Расулуллоҳ ўлжалардан хумс олмагани учун эшак гўштини ейишдан қайтарганлар” – дедик. Бошқалар: “Уни қатъиян ман қилдилар” – дейишди. Кейин, мен Саид ибн Жубайрдан шу ҳақда сўраган эдим, у: “Хумс олинмагани учун эмас, балки қатъиян ман қилдилар” – деб айтди”.\n3156 - Ҳадис\n3156-3157-ҳадислар Бажола (рз.) ривоят қиладилар: “Мен Жазъ ибн Муовиянинг котиби эдим. Ўша пайтда Ҳазрат Умар (рз.) вафотларидан бир йил бурун у зот тарафидан “Мажусийдан маҳрами борларни улардан ажратиб қўйинглар!” – деган мактуб келди. Ҳазрат Умар токи Абдураҳмон ибн Авф Расулуллоҳ (сав)нинг Ҳажар мажусийларидан жизя олганлари хусусида далил келтирмагунларига қадар мажусийлардан жизя олмаган эдилар”. (* Чунки, у киши мажусийларни китоб аҳли эмас, деб ҳисоблаб: “Жизя фақат китоб аҳлидан олиниши керак” – дер эдилар. Абдураҳмон ибн Авф: “Мен Жаноб Расулуллоҳнинг “Мажусийларга китоб аҳлига нисбатан қўлланадиган қонунни жорий қилинглар!” деганларини эшитганман” – деб далил келтирганларидан сўнггина улардан жизя оладиган бўлдилар. Ҳазрат Умарнинг “Мажусийларни мусулмонларнинг никоҳ тўйларига қўйманглар!” деб амр қилганларини боиси – уларнинг китоб аҳлидан эмасликлари ҳамда улар хусусида қуйидаги ривоятнинг мавжудлиги бўлса, эҳтимол: “Қадим замонларда мажусийлар ҳам китоб аҳли бўлганлар. Аммо, бир куни уларнинг ҳукмдори шароб ичиб, мастлик чоғида синглисини жимоъ қилиб қўйган. Эртасига кайфи тарқагач, тамаъ аҳлини ўз ҳузурига чорлаб, уларга кўплаб туҳфалар инъом қилганда, сўнг: “Одам Ато ҳам ўз ўғилларини ўз қизларига уйлантирганлар”, - деб айтган. Шунда туҳфалар билан кўзу оғзи боғланган тамаъ аҳли унга таъзим қилиб, лом-мим демаган, баъзи қарши чиққанларни эса қатл қилган. Кейин, уларнинг китоблари ҳам, китоблардан қалбларига жо бўлиб қолган барча нарсалар ҳам мавҳ қилиниб, бутунлай унуттирилган).\n3157 - Ҳадис\n3158 - Ҳадис\n3158-ҳадис Амр ибн Авф ал-Ансорий (рз.) ривоят қиладилар: “Расулуллоҳ (сав) Абу Убайда ибн ал-Жарроҳни Баҳрайн аҳлидан жизя ундириб келиш учун жўнатдилар, (чунки уларнинг кўпчилиги мажусийлар эди) Бир вақтлар Жаноб Расулуллоҳнинг ўзлари Баҳрайн мажусийлари билан сулҳ тузиб, уларга Ало ибн ал-Хазрамийни амир этиб тайинлаган эдилар. Абу Убайда Баҳрайндан (жизя ундирилган) молларни келтирдилар. Ансорлар у кишининг келишганини эшитиб, Жаноб Расулуллоҳ билан бирга бомдод ўқиш учун у зотнинг масжидларига тўпланишди, аслида эса улар фавқулодда ҳолат юз бермаган вақтларда кўпинча ўз масжидларида намоз ўқишар эди. Шу боисдан у зот уларнинг нима мақсадда бу ерга келиб намоз ўқишаётганини фаҳмладилар. Жаноб Расулуллоҳ уларга бомдодни ўқиб бергач, уйларига кетаётган эдилар, ансорлар йўлларига чиқдилар. Жаноб Расулуллоҳ буни кўриб табассум қилдилар-да: “Абу Убайда бирор нарса олиб келганини эшитганмисизлар дейман?!” – дедилар. Улар: “Ҳа, ё Расулуллоҳ!” – дейишди. Жаноб Расулуллоҳ: “Хурсанд бўлинглар! Аллоҳга қасамки, мен бошингизга фақирлик балоси тушишидан асло қўрқмайман! Аммо, мен сиз ҳақингизда дунё сиздан аввалгиларга ўз эшикларини очгандек, сизларга ҳам очиши, улар дунё учун ким ўзар мусобақаси ўйнаганидек, сизлар ҳам ким ўзар мусобақаси ўйнашингиз ва натижада бу туфайли дунё йиғиш мусобақаси уларни ҳалок қилганидек сизларни ҳам ҳалок қилишидан қўрқаман!” – дедилар”.\n3159 - Ҳадис\n3159-ҳадис Жубайр ибн Ҳайя (рз.) ривоят қиладилар: “Ҳазрат Умар (рз.) одамларни мушриклар билан жанг қилиш учун Эроннинг бир қанча катта шаҳарларига жўнатдилар. Икки ўртада қаттиқ жанг бўлиб, Мадоин шаҳри фатҳ этилди, Ҳурмузон таслим бўлди. Кейин, мусулмонлар қўшинининг қўмондони Абу Мусо ал-Ашъарий уни Ҳазрат Умарнинг ҳузурларига жўнатдилар. Ҳазрат Умар унга: “Мен ўзимнинг бу ғазотларим хусусида сендан маслаҳат сўрайдиган бўлсам, маслаҳат берасанми?” – дедилар. Шунда Ҳурмузон: “Ҳа, сизга бундай деб маслаҳат бераман: “Фараз қилингки, Ер юзидаги одамлардан мусулмонларга душман бўлганлари бир қуш кабидир. Қушнинг эса боши, икки қаноти ва икки оёғи бор. Агар унинг қанотларидан бири синса, икки оёғи, омон қолган қаноти ва боши билан кун кўраверади, башарти иккинчи қаноти синганда ҳам, икки оёғи ҳам, икки қаноти ҳам, бошининг ўзи ҳам мутлақо ҳаракатдан қолади. Бош – Кисро, қанотлардан бири – Қайсар, иккинчиси форслардир. Мусулмонларга буюринг, тезликда Кисрога борсинлар, у бош бўлиб, бош қирқилгач эса бутун тана ҳалок бўлади!” – деди. Чунки, Кисро Рум давлати танасига бош каби бўлмаса-да, ўша вақтда энг қудратли подшоҳ эди. Сўнг, Умар (рз.) Нуъмон ибн Муқаррин бошчилигида форслар томон жўнатдилар. Бизлар душман ерига кириб борганимизда Кисро амирларидан бири қирқ минг кишилик қўшин билан уларнинг йўлларини тўсиб чиқди. Икки қўшин қарама-қарши саф тортганда форсларнинг таржимони мусулмонларга: “Сизлардан бир киши менга сўзласин!” – деди. Шунда Муғира ибн Шуъба: “Нима ҳақда истасанг, сўрайвер?” – дедилар. Таржимон менсимаган оҳангда: “Кимсизлар?” – деди. Муғира: “Биз бир араб жамоаси бўлиб, гардишнинг жамики бахтсизлиги, дарду балолари бошимиздан сира аримас эди. Азбарои очлигимиздан тери-ю уруғларни шимиб кун кўрар, ғоятда ночорлигимиздан пўстак кийиб юрар ва дарахту тошларга ибодат қилар эдик. Биз ана шу аҳволда эканлигимизда осмонлару ерлар Парвардигори бўлмиш зикри олий, азамати зоҳир бўлган Аллоҳ бизнинг ҳузуримизга ўзимиздан бўлган ва биз ота-онасини яхши танийдиган пайғамбар юборди. Кейин, ўша Пайғамбаримиз Расулуллоҳ (сав) токи ёлғиз Аллоҳ таологагина ибодат қилмагунингизча ёхуд жизя тўламагунингизгача сизларга қарши жанг қилишимизни бизга амр қилдилар. Шунингдек, Пайғамбаримиз (сав) Парвардигоримизнинг бизлардан кимки жиҳодда ўлдирилиши, ўша ондаёқ жаннатда бўлиши ва кимки биздан омон қолса, сизларга бўйинларингизга эга (яъни, сизларни асир олиб, мол-мулкингизга эга бўлиб қайтиши ҳақидаги топшириғини бизга хабар қилдилар)” – дедилар. Шунда таржимон: “Сизлар, ҳақиқатдан ҳам очликдан қийналиб келган бир араб жамоасизлар. Истасангизлар, буюрайлик, сизларга егуликлар келтиришсин, қорнингизни тўйғазиб, ортингизга қайтинглар!” – деди. Муғира улар билан музокара олиб боришдан фойда йўқлигини билгач, амир Нуъмонни дарҳол жанг бошлашга ундадилар. Аммо, шу вақт куннинг биринчи ярми бўлиб, ҳаво иссиқ эди ҳамда душманнинг режалари ҳали маълум эмас эди. Шу боисдан Нуъмон жангни кечиктиришга қарор қилиб, Муғирага: “Эҳтимол, Аллоҳ таоло сизни Жаноб Расулуллоҳ билан бирга шу сингари қудратли қўшинга ёхуд воқеага рўбарў қилган бўлса, у зот дарҳол жанг бошламай, аввал душманнинг режалари маълум бўлишини ҳамда шамоллар эсиб, салқин тушишини кутгандирлар, кейин сизни бу қилган ишлари туфайли афсусу надомат чектириб, шармисор қилиб қўймаган бўлса керак?! Лекин, мен Жаноб Расулуллоҳ билан кўп жангларда бирга бўлганман. У зот, агар куннинг биринчи ярмида жанг қилмаган бўлсалар шамолар эсиб, қуёш заволдан оққандан кейинги намозлар вақти келишини кутар эдилар” – дедилар” (яна қ. 7530).\n3160 - Ҳадис\n2-боб Агар имом бирор қишлоқ раиси билан сулҳ тузса, бу сулҳ ўша қишлоқнинг қолган аҳолиси учун ҳам сулҳ бўладими? Унинг фуқаролари ҳам бу сулҳга дахлдор бўладими? 3160-3161-ҳадис Абу Ҳумайд ас-Соидий (рз.) ривоят қиладилар: “Биз Расулуллоҳ (сав) билан бирга Табукка ғазот қилдик. Шунда Айла шаҳар ҳокими Расулуллоҳ (сав) билан сулҳ тузиб, жизя тўлади, у зотга оқ хачир ҳадя қилди ва чопон кийдирди. Сўнг, Жаноб Расулуллоҳ Айла ҳокимига (унинг ўзи билан фуқаросига омонлик берилгани хусусида) нома ёзиб бердилар”.\n3161 - Ҳадис\n3162 - Ҳадис\n3-боб Жаноб Расулуллоҳ жизя тўлаб туриш шарти билан жону молларини омон сақлашни ўз зиммаларига олган ғайридин аҳоли хусусидаги васиятлари Боб ва ҳадис орасида қуйидагилар тушиб қолган “Зимма”дан мурод аҳддир, “Илл”дан мурод қариндошликдир. 3162-ҳадис Жувайрия ибн Қумода ат-Тамимий (рз.) ривоят қиладилар: “Мен Умар ибн ал-Хаттоб (рз.)нинг (вафотлари олдидан) бундай деб васият қилганларини эшитдим: “Мен сизларга Аллоҳ таолонинг зиммасини, яъни Аллоҳ таоло, агар жизя тўлаб турсалар, жону моларини омон сақлашни ўз Расули (сав)нинг зиммаларига юкланган ғайридин аҳоли билан ўзларингиз ўртангиздаги аҳдга вафо қилишларингизни васият қиламан. Чунки, у (аҳднома) пағамбарларингизнинг зиммалари, бола-чақаларингизнинг ризқидир”.\n3163 - Ҳадис\n4-боб Расулуллоҳ (сав)нинг Баҳрайн ерларидан улуш бўлиб берганлари ва Баҳрайндан келтириладиган мол ва жизядан инъом қилишни ваъда қилганлари ҳақида. Ўлжалар (бу ўлжадан мақсад, файъдир) ва жизя кимларга тақсим қилинади? 3163-ҳадис Анас (рз.) ривоят қиладилар: “Расулуллоҳ (сав) ансорларни ўз ҳузурларига чақириб, уларга Баҳрайн ерларидан улуш васият қилиб ёзиб бермоқчи бўлдилар. Шунда ансорлари “Йўқ”, Худо ҳақи, токи қурайшлик биродарлармизга ҳам (яъни муҳожир биродарларимизга ҳам) худди шу каби ёзиб бермас экансиз, олмаймиз” – дейишди. Жаноб Расулуллоҳ уларга: “Мендан кейин, сизлар истибдодни (яъни ҳукмдорларнинг мол-дунё ортириш билан машғул бўлиб, ўзларингизни хору зор ва муҳтож қилганларини) кўрасизлар. Мени Ҳавзи Кавсар бўйида учратгунингизга қадар сабр қилинглар!” – дедилар”.\n3164 - Ҳадис\n3164-ҳадис Жобир ибн Абдуллоҳ (рз.) ривоят қиладилар: “Расулуллоҳ (сав) менга: “Агар бизга Баҳрайн моли келса, сенга шунча ва шунча ва шунча инъом қиламан” – дер эдилар. Аммо, ўша мол Жаноб Расулуллоҳ вафот қилганларидан сўнг етиб келди. Шунда Абу Бакр (рз.): “Жаноб Расулуллоҳ кимга Баҳрайн молидан беришни ваъда қилган бўлсалар, менинг ҳузурмизга келсин!” – деб овоза қилдилар. Мен Абу Бакр ас-Сиддиқнинг ҳузурига бориб: “Жаноб Расулуллоҳ менга: “Агар бизга Баҳрайн моли келса, сенга шунча ва шунча ва шунча инъом қиламан” – деб айтган эдилар” – дедим. Абу Бакр ас-Сиддиқ менга: “У молдан бир ҳовуч ол!” – дедилар. Мен бир ҳовуч олдим. Сўнг: “Сана, қанча экан?” – дедилар. Мен санасам беш юзта экан. Кейин, Абу Бакр ас-Сиддиқ менга (яна икки ҳисса қўшиб, жами) бир минг беш юзта бердилар”.\n3165 - Ҳадис\n3165-ҳадис Анас ибн Молик (рз.) ривоят қиладилар: “Расулуллоҳ (сав)га Баҳрайндан мол келтиришган эди, у зот: “Буни масжид ҳовлисига тўкиб қўйинглар!” – дедилар. Бу мол Жаноб Расулуллоҳга келган моларнинг ичида энг кўпи эди. Бир вақт, амакилари Аббос қошларига келиб: “Ё Расулуллоҳ, менга бу молдан беринг, чунки мен ўзим учун ҳам, Уқайл учун ҳам фидя тўладим” – дедилар. Жаноб Расулуллоҳ: “Майли олинг!” – дедилар. Аббос у молдан этакларини тўлдириб солдилар-да, кўтариб кетмоқчи эдилар, кўтара олмадилар. Шунда у зотга: “Бирор кишига буюринг, менга кўтариб юборсин!” – дедилар. У зот: “Йўқ”, - дедилар. Аббос: “Бўлмаса ўзингиз ёрдам беринг!” – дедилар. У зот яна: “Йўқ”, - дедилар. Шунда Аббос ноилож этакларидаги молдан озгинасини тўкдилар-да, кўтараман деб яна кўтара олмадилар. Жаноб Расулуллоҳга яна: “Бирор кишига буюринг, менга кўтариб юборсин!” – дедилар. Жаноб Расулуллоҳ: “Йўқ”, - дедилар. Аббос ноилож, яна бир оз тўкдилар-да, зўр-базўр кўтариб кетдилар. Жаноб Расулуллоҳ Аббоснинг очкўзликларидан ажабланганча токи кўзимиздан ғоиб бўлгунларича ортларидан қараб қолдилар, ўша молдан Расулуллоҳ (сав) бирор дирҳам қолмагунча ўринларидан турмадилар”.\n3166 - Ҳадис\n5-боб Айбсиз зиммийнинг ўлдирган кишининг гуноҳи (жазоси) ҳақида 3166-ҳадис Абдуллоҳ ибн Амр (рз.) ривоят қиладилар: “Расулуллоҳ (сав): “Ким зиммийни ноҳақ ўлдирса, у жаннат ҳидини ҳидламайди! Унинг ҳиди эса қирқ йиллик масофадан ҳам келиб туради!” – деб марҳамат қилдилар” (яна қ. 6914).\n3167 - Ҳадис\n6-боб Яҳудийларни Арабистон ярим оролидан бадарға қилиш хусусида Ҳазрат Умар (рз.) бундай деб хабар қиладилар: “Расулуллоҳ (сав) (Хайбар яҳудийларига): “ Аллоҳ таоло сизлар ҳақингизда нима деб қарор қилган бўлса, биз ҳам шундай деб қарор қиламиз!” – дедилар”. (* Яъни, “Аллоҳ таоло тақдир қилган вақтга қадар сизларни бу ерда қолдирамиз, аммо хоҳлаган вақтимизда сизларни бу ердан чиқариб юборамиз, чунки Аллоҳ таоло сизларни бу ердан аллақачон чиқариб юборгандир!”. 3167-ҳадис Абу Ҳурайра (рз.) ривоят қиладилар: “Бир куни масжидда ўтирган эдик. Набий (сав) ҳузуримизга (ҳужраи саодатдан) чиқиб: “Юринглар, яҳудийлар маҳалласига борамиз!” – дедилар. Биз у зот билан бирга йўлга тўшиб, Байтул Мидрос (яҳудийлар”Тавротдан дарс оладиган бино)га етиб бордик. Расулуллоҳ (сав) яҳудийларнинг тепасига келиб: “Эй яҳудийлар жамоаси, мусулмон бўлинглар, соғ-саломат бўласизлар!” – деб нидо қилдилар. Сўнг, Жаноб Расулуллоҳ: “Билиб қўйинглар, Ер Аллоҳ таоло ва унинг Расулиникидир!” Мен сизларни (бу ердан) бадарға қилмоқчиман, қайси бирингизнинг бирор мол-мулкингиз бўлса, сотиб юборинг, акс ҳолда билиб қўйингларки, Ер Аллоҳ ва унинг Расулиникидир!” – дедилар”. 3167-ҳадис (иккинчи талқини) Абу Ҳурайра (рз.) ривоят қиладилар: “Биз масжидда ўтирган эдик, Расулуллоҳ (сав) уйларидан чиқиб келиб: “Яҳудийлар маҳалласига борамиз!” – дедилар. Биз йўлга тушиб, яҳудийлар тавротхонлик қиладиган Байтул Мидросга етиб бордик. Жаноб Расулуллоҳ яҳудийдийларга: “Мусулмон бўлинглар, жону молларингиз саломат бўлади! Дарҳақиқат, билингларки, Ер Аллоҳ таоло билан унинг Расулиникидир. Мен сизларни бу ердан бадарға қилишни ирода қилдим. Сизлардан қайси бирингизнинг бирор кўчмас моли бўлса, сотсин! Акс ҳолда билиб қўйингларки, Ер Аллоҳ таоло билан унинг Расулиникидир!” – дедилар”. (яна қ. 6944, 7348).\n3168 - Ҳадис\n3168-ҳадис Саид ибн Жубайр (рз.) ривоят қиладилар: “Ибн Аббос (рз.): “Пайшанба куни ... пайшанба куни ўзи қандай куни ўзи қандай кун бўлдики, бошимизга шунчалар мусибатлар келди?!” – дедилар-да, ҳўнграб йиғлаб юбордилар, ҳатто оёқлари остидаги тошлар ҳўл бўлиб кетди. Мен: “Ё Ибн Аббос, пайшанба куни нима бўлди?” – дедим. Ибн Аббос бундай дедилар: “Ўша биз учун мусибатли бўлган пайшанба куни Расулуллоҳ (сав)нинг дардлари оғирлашиб қолди. Шунда у зот: “Менга курак (яъни ҳайвон кураги) келтиринглар, унга васият битиб бераман, ундан кейин мутлақо йўлдан адашмайсизлар!” – дедилар. Аммо, одамлар пайғамбар ҳузурида тортишиш мумкин эмаслигига қарамай, васият ёздириб олиш ёки ёздириб олмаслик хусусида тортиша бошлашди. Ғала-ғовур кучайиб етгач, Жаноб Расулуллоҳ: “Мени ўз ҳолимга қўйинглар!” – дедилар. Одамлар буни эшитиб: “У зотга нима бўлди? Алаҳсираяптиларми?”. “У зотдан тушинтиришларини сўранглар!” – дейишди. Жаноб Расулуллоҳ мени ўз ҳолимга қўйинглар! Менинг ҳозирги ҳолатим (яъни Аллоҳ таолодан тақво қилиб, у билан учрашиш тараддудида эканлигим ва фақат шу хусусда ўйлаётганим) сизлар мени ундаётган нарсадан (яъни васият ёзиб беришим хусусидаги тортишувларингиздан) яхшироқдир!” – дедилар. Кейин, у зот уларга: “Мушрикларни Арабистон ярим оролидан чиқариб юборинглар, элчиларни мен сингари меҳмон қилиб, уларга туҳфалар бериб туринглар...” – деб уч нарсани амр қилдилар. Учинчи фармонларини ё айтмадилар ёки айтган бўлсалар ҳам мен ёдимдан чиқариб қўйдим” (бу охирги жумла ҳадис ровийларидан Сулаймоннинг сўзидир).\n3169 - Ҳадис\n7-боб Агар мушриклар мусулмонларга хиёнаткорлик қилса, улар кечириладими? 3169-ҳадис Абу Ҳурайра (рз.) ривоят қиладилар: “Хайбар фатҳ қилинганда Расулуллоҳ (сав)га заҳар солиб пиширилган қуй гўшти ҳадя қилинди. Уни Зайнаб бинти ал-Хорис деган бир яҳудий аёл ҳадя қилган эди. Жаноб Расулуллоҳ гўштдан бир луқма оғизларига солишлари ҳамоноқ Аллоҳ таолонинг иродаси ва инояти билан ундан “Ё Расулуллоҳ, еманг, менга заҳар солган” деган овоз чиқди. У зот дарҳол муборак оғизларидаги луқмани тупуриб ташладилар. Сўнг, Жаноб Расулуллоҳ: “Бу ердаги барча яҳудийларни ҳузуримга тўпланглар!” – дедилар, уларни тўплашди. Жаноб Расулуллоҳ уларга: “Мен сизлардан бир нарса сўрайман, саволимга рост жавоб берасизларми?” – дедилар. Яҳудийлар: “Ҳа”, - дейишди. Жаноб Расулуллоҳ: “Бобокалонларингиз ким?” – дедилар. Яҳудийлар: “Фалончи” – деб мутлақо бошқа одамнинг номини айтишди. Жаноб Расулуллоҳ: “Ёлғон, бобокалонларингиз у эмас, балки фалончидир” – дедилар. Яҳудийлар: “Ҳа, гапингиз тўғри” – дейишди. Кейин, Жаноб Расулуллоҳ: “Мен сизлардан яна бир нарса ҳақида сўрасам рост жавоб берасизларми?” – дедилар. Яҳудийлар: “Ҳа, ё Абулқосим! Агар сизга бу сафар ёлғон сўзлаганимизни билганигиздек, билиб қоласиз”, - дейишди. Жаноб Расулуллоҳ уларга: “Жаҳаннам аҳли кимлар?” – дедилар. Яҳудийлар: “Биз унда озгина бўламиз, сизлар эса, биз ундан чиққанимиздан кейин, у ерда абадий қоласизлар” – дейишди. Жаноб Расулуллоҳ (сав): “Ўзларингизлар у ерга даф бўлинглар! Аллоҳга қасамки, биз сизлардан кейин унда абадий қолмаймиз, балки сизларнинг ўзларингиз унда абадий қоласизлар!” – дедилар. Сўнг Жаноб Расулуллоҳ: “Мен сизлардан яна бир нарса ҳақида сўрасам, саволимга рост жавоб берасизларми?” – деб айтдилар. Яҳудийлар: “Ҳа, ё Абулқосим!” – дейишди. Жаноб Расулуллоҳ: “Бу қўй гўштига заҳар солдингизларми?” – дедилар. Яҳудийлар: “Ҳа”, - дейишди. Жаноб Расулуллоҳ: “Бунга сизни нима мажбур қилди?” – дедилар. Яҳудийлар: “Агар ёлғончи сохта пайғамбар бўлсангиз, сиздан қутулишни истадик ва чин пайғамбар бўлсангиз, у ҳолда заҳар сизга зарар қилмайди, дедик”, - дейишди”. Суҳайлий: “Жаноб Расулуллоҳ ўшанда у яҳудийларни дарҳол қатл қилмадилар, чунки одати шарифлари шундай эдики, шахсан ўзларига қилинган душманлик учун қасос олмас эдилар. Аммо, у гўштдан еган Бишр ибн ал Баро заҳарланиб ўлгач, уларни қатл қилдилар”, - дейдилар (яна қ. 4249, 5777).\n3170 - Ҳадис\n8-боб Аҳдга вафо қилмаганларни дуойи бад қилишнинг жоизлиги ҳақида 3170-ҳадис Оси (рз.) ривоят қиладилар: “Мен Анас (рз.)дан Дуойи Қунут ҳақида сўраган эдим, у киши: “Рукуъдан кейин ўқилади” – деб айтдилар. Шунда мен: “Фалончи таъкидладики, сиз: “Рукуъдан аввал ўқилади” – деб айтган эмишсиз”, - дедим. Анас: “Ёлғон айтибди, янглишган”, - дедилар-да, бизга Расулуллоҳ (сав)нинг Дуойи Қунутни қай вақтда ўқиганлари ҳақида бундай деб айтдилар: “Расулуллоҳ (сав) бир ой давомида рукуъдан сўнг Дуойи Қунут ўқиб, Бани Сулайм маҳаллалари аҳлининг дуойи бад қилганлар. У зот қирқ ёки етмиш қорини мушриклар орасига юборган эдилар. Мушриклар,ўзлари билан Жаноб Расулуллоҳ ўрталаридаги аҳдлашганига қарамай, уларни ўлдиришган. Мен у зотнинг ўша мушриклардан ғазабланганчалик бирор кимсадан ғазабланганларини кўрмаганман”.\n3171 - Ҳадис\n9-боб Мусулмон аёлларнинг Исломни қабул қилмай мушриклигича қолган собиқ эрларига омонлик бериб, уларни ўз ҳимояларига олишлари ҳақида 3171-ҳадис Умму Ҳониъ бинти Абу Толиб (рз.) ривоят қиладилар: “Мен Макка фатҳи куни Расулуллоҳ (сав)нинг уйларига бордим, у зот ғусл қилаётган ҳолда топдим, қизлари Фотима (рз.) эса, бир чойшаб билан у зотни пана қилиб турибдилар. Мен у зотга салом бердим. У зот алик олгач: “Бу ким?” – дедилар. Мен: “Бу мен – Абу Толибнинг қизи Умму Ҳониъман”, - дедим. У зот: “Умму Ҳониъ хуш келибди!” – дедилар. Сўнг, ғусл қилиб бўлгач, ўринларидан туриб жойнамозга бордилар-да, бир кийимга ўралиб саккиз ракъат намоз ўқидилар. Намоз ўқиб бўлганларидан сўнг, мен у зотга: “Ё Расулуллоҳ, онамнинг ўғли (яъни биродарим) Али ибн Абу Толиб мен ўз ҳимоямга олган киши (яъни бугун мен мусулмон бўлгач, Исломни қабул қилмай, Маккадан қочиб кетган собиқ эрим Ҳубайра фалончи ўғли фалончини ўлдираман, деб таъкидладилар” – дедим. У зот: “Сен ҳимоянгга олган кишини биз ҳам ҳимоямизга олдик, эй Умму Ҳониъ!” – деб марҳамат қилдилар. Шу вақт зуҳо намози вақти эди” Юқорида “собиқ эрим” дейилишининг боиси шуки, Аллоҳ таоло: “На (мусулмон бўлган) хотинлар (кофир) эрларига ва (кофир) эрлар (мусулмон бўлган) хотинларига ҳалол бўлмайдилар” – дейди.\n3172 - Ҳадис\n10-боб Барча мусулмонларнинг зиммалари (яъни ўзларига қарашли ғайридинларга омонлик беришлари) ва ҳомийликлари (яъни ғайридинларни ўз ҳимоясига олишликлари) бир хилдир. (Яъни ўша берилган омонлик ва ҳимояга барча мусулмонлар амал қилмоқлари лозим). Ҳимоя ва омонликка олишга мусулмонларнинг энг обрўсизроғи ҳам ҳаракат қилишга ҳақлидир 3172-ҳадис Иброҳим ат-Таймий (рз.) ривоят қиладилар: “Ҳазрат Али (рз.) бизга хутба ваъз қила туриб бундай дедилар: “Бизда Аллоҳ таолонинг Китоби билан Жаноб Расулуллоҳнинг мана бу саҳифадаги аҳкомларидан бошқа биз ўқийдиган бирор битик йўқ. Бу саҳифада бундай дейилган: “Мадинанинг Айр тоғидан фалон тоғгача (яъни эҳтимол, бу Уҳуд тоғидир) бўлган ерлари Ҳарам ҳисобланади. Бу ерда Қуръон ва суннатга хилоф бирор янгилик киритиб бидъат иш қилган ёхуд шундай иш қилган кимсага ёрдам қилиб, уни ўз паноҳига олган кишига Аллоҳ таолонинг, фаришталарнинг ва барча одамларнинг лаънати бўлади, бундайларнинг на фарзлари ва на нафллари қабул қилинади ҳамда ўз ҳомийлари (яъни қулликдан озод қилиб, ўз ҳимоясига олган кишилар)нинг изнисиз бўлак бир қавмни ўзига ҳомий қилиб олган кимсага ҳам худди шундай лаънат бўлади. Барча мусулмонларнинг зиммалари (яъни ўзларига қарашли ғайридинларга омонлик беришлари) ва ҳомийликлари (яъни ғайридинларни ўз ҳимоясига олишлари) бир хилдир, чунки барча мусулмонлар бир тану бир жон кабидирлар. Бир мусулмоннинг бир ғайридинга нисбатан бўлган аҳди бурчини бузган кимсага ҳам худди шундай лаънат бўлади!”.\n3173 - Ҳадис\n11-боб Агар мушриклар: “Куфр динимиздан қайтиб, мусулмон бўлдик” – деб айтмоқчи бўлиб, қўрққанларидан ва шошиб қолганларидан: “Диндан қайтдик” – деб юборсалар... Ибн Умар: “Холид ибн Валид уларни тушунмай ўлдира бошладилар. Кейин, Расулуллоҳ (сав) Холид ибн Валиднинг уларнинг гапини тушунмай, кўпчилигини қириб ташлаганини эшитиб: “Ё Парвардигоро Холид қилиб қўйган гуноҳга менинг алоқам йўқдир!” – деб илтижо қилдилар” – дейдилар. Умар (рз.) айтадилар: “Сизлар қачон қасрни қамал қилсаларингиз уларга Аллоҳнинг ҳукмига рози бўлинг” – деманглар, балки уларни ўз ҳукмларингизга рози қилинглар, сўнгра улар ҳақида ҳукм чиқаринглар. Зеро, улар Аллоҳнинг ҳукми нима, эканлигини, билмайдилар. Ораларингиздан бир киши бирор мушрик билан тўқнаш келиб қолса ва мушрик “Қўрқма!” – деса у Аллоҳга имон келтирган бўлади. Мушрик: “Ма-таср” деса ҳам у Аллоҳга имон келтирган бўлади. (Изоҳ: Аслида таълиқдаги “Ма-тарс” форсча бўлиб, “На тарс” – “қўрқма” – бўлиши керак). Дарҳақиқат Аллоҳ барча тилларни билади”. (Асирга тушган Хумузонни Умар (рз.) ҳузурларига келтирилганда у зот: “Гапиравер, зарари йўқ!” – дедилар. (Яъни ўз тилингда бўлса ҳам гапиравер, демоқчилар). 12-боб Шароит тақоза қилганда мол ёхуд ундан ўзга бадалига мушриклар билан мусулмонлар ўртасидаги мавжуд сулҳ ва битимни сақлаб қолиш ҳамда аҳдга вафо қилмаган кишининг гуноҳи ҳақида Аллоҳ таолонинг каломи: “Агар улар сулҳга мойил бўлсалар, Сиз ҳам унга мойил бўлинг” (“Анфол” сураси, 61-оят). 3173-ҳадис Саҳл ибн Абу Ҳасма (рз.) ривоят қиладилар: “Абдуллоҳ ибн Саҳл ва Муҳаййиса ибн Масъуд ибн Зайд Хайбар яҳудийлари билан мусулмонлар ўртасида сулҳ тузилган кезларда хурмо териб келиш учун Хайбарга боришди. Шунда иккаласи (яъни Абдуллоҳ ибн Саҳл ва Муҳаййиса ибн Масъуд ибн Зайд) ажралиб, хурмозорнинг турли ерида хурмо теришди. Кейин, Муҳаййиса Абдуллоҳ ибн Саҳлнинг олдига келди, шунда у қонига беланиб ўлиб ётарди. Муҳаййиса уни дафн қилгач, Мадинага қайтиб келди. Сўнг, Абдуллоҳ ибн Саҳлнинг биродари Абдураҳмон ибн Саҳл ва Масъуднинг ўғиллари Муҳаййиса билан Ҳуваййиса шу ҳақда хабар қилиш учун Расулуллоҳ (сав)нинг ҳузурларига боришди. Абдураҳмон энди гапира бошлаган эди, у зот: “Ичингизда ёши каттаси... каттаси гапирсин!” – дедилар. Чунки Абдураҳмон уларнинг энг кичиги эди. Абдураҳмон дарҳол жим бўлди. Кейин, Муҳаййиса ва Ҳуваййиса Абдуллоҳнинг ўлдирилгани хусусида у зотга сўзлаб беришди. Шунда у зот: “Қасам ичиб, ўлдирилган одамингизнинг қонига ҳақли бўласизларми” (яъни, Абдуллоҳнинг хунуни ҳақли талаб қилишларингиз учун уни яҳудийлар ўлдирганига қасам ичасизларми?”) – дедилар. Улар: “Ўлдирилган вақтда тепасида бўлмаган бўлсак, қандай қасам ичамиз?” – дейишди. У зот: “Яҳудийлар сизларнинг бу даъвойингиздан қутулиш учун эллик бор қасам ичсинларми?” – дедилар. Улар: “Кофирлар қавмининг қасамларини қандай инобатга оламиз?” – дейишди. Шунда у зот Абдуллоҳнинг хун ҳақини ўз шахсий молларидан (ёхуд Байтул Молдан) бериб юбордилар”.\n3174 - Ҳадис\n13-боб Аҳдга вафо қилишнинг фазилати ҳақида 3174-ҳадис Абдуллоҳ ибн Аббос (рз.) ривоят қиладилар: “Рум подшоҳи Ҳирақл ўз ҳузурига таклиф қилиб Абу Суфёнга одам юборди. Абу Суфён Расулуллоҳ (сав) билан ўзи ўртасида тузилган сулҳ муддати чоғида Қурайш савдо карвони билан Шомга келган эди”.\n3175 - Ҳадис\n14-боб Агар зиммий (мусулмонни) сеҳрласа, кечириладими? Ибн Шиҳоб: “Расулуллоҳ (сав) сеҳрландилар. Шунда у зот сеҳрлаган одамни ўлдирмадилар, у эса китоб аҳлидан эди”, - дейдилар. 3175-ҳадис Ойша (рз.) ривоят қиладилар: “Расулуллоҳ (сав) шундай қаттиқ сеҳрландиларки, ҳатто у зот қилмаган нарсаларини ҳам қилдим деган хаёл қила бошладилар”.\n3176 - Ҳадис\n15-боб Бўлажак хиёнатдан огоҳ этилгани ҳақида Аллоҳ таолонинг каломи: “Агар (улар) Сизни алдамоқчи бўлсалар, бас, албатта, Сизга Аллоҳ (Ўзи) кифоядир” (“Анфол” сураси, 62-оят). 3176-ҳадис Авф ибн Молик (рз.) ривоят қилдилар: “Мен Табук ғазоти вақтида Расулуллоҳ (сав)нинг ҳузурларига келдим, шунда у зот теридан қилинган бир чодирда ўтирган бўлиб, шундай деб марҳамат қилдилар: “Қиёматдан илгари бўладиган олти аломатни бирма-бир санаб чиқаман: “Улардан бири- менинг ўлимим, кейин Байтул Мақдис фатҳи, сўнг қўйлар ўлатидек сизларда тарқаладиган вабо, кейин мол-дунёнинг кўпайиб кетиши, ҳатто бир кишига юз динор берилса, назарига илмай, ўзини таҳқирланган ҳисоблаб, бундан дарғазаб бўлади. Сўнг бирорта ҳам арабнинг уйини қолдирмай кириб борадиган фитна, кейин сизлар билан Бани ал Асфар”. (* Мазмуни: “Сариқ авлодлари” бундан мақсад Рум ўртасида сулҳ тузилишидир. Сўнг, улар хиёнат қилиб, саксонта ғоя (байроқ) остида сизларга (яъни сизларнинг устингизга бостириб келадилар. Ҳар бир ғоя (байроқ) остида ўн икки минг киши бўлади)”.\n3177 - Ҳадис\n16-боб Аҳд аҳлига (яъни зиммийларга аҳд) қай тариқа рад этилади? Аллоҳ таолонинг каломи: “Агар (бирор) қавм тарафидан (аҳдга) хиёнат (бўлиши)дан қўрқсангиз, уларга (аҳд бекор қилингани тўғрисидаги хабарни) баробар тарзда ташланг!” (“Анфол” сураси, 58-оят). 3177-ҳадис Абу Ҳурайра (рз.) ривоят қиладилар: “Абу Бакр (рз.) мени Наҳр куни Минода: “Бу йилдан кейин мушрик ҳаж қилмайди, ялонғоч одам ҳам Байтулмони тавоф қилмайди!” – деб эълон қиладиган бир гуруҳ кишилар билан бирга жўнатдилар”. (Молик ва шу каби баъзи фуқаролар наздида “Буюк ҳаж куни, бу қурбонлик сўйиладиган кундир”). Бундай дейилишига сабаб, одамларнинг умрани “кичик ҳаж” дейишларидир. Абу Бакр (рз.) ўша йили одамларнинг сулҳ шартномасини бекор қилдилар. Натижада, Набий (сав) ҳаж қилган “Ҳажжатул Вадоъ” йили бирор мушрик ҳам ҳаж қилмади”.\n3178 - Ҳадис\n17-боб Аҳд қилиб, сўнг аҳдига хиёнат қилган кишининг гуноҳи ҳақида Аллоҳ таолонинг каломи: “Уларнинг ичида Сиз билан аҳдлашгандан сўнг, тақвосизлик қилиб, ҳар гал аҳдларини бузаверадиганлар бордир” (“Анфол” сураси, 56-оят). 3178-ҳадис Абдуллоҳ ибн Амр (рз.) ривоят қиладилар: “Расулуллоҳ (сав): “Қуйидаги тўрт иллат кимда мавжуд бўлса, у ғирт мунофиқдир: “Ҳар қандай нарса хусусида сўзласа, атайлаб ёлғон сўзлайди, ваъда қилса, устидан чиқмайди, бирор масъулиятни зиммасига олса, хиёнат қилади (ёхуд бирор омонат топширилса, хиёнат қилади) ва урушса (ёки баҳслашса), номардлик қилади”. Кимда бу хислатлардан (иллатлардан) бири бўлса, токи уни тарк этмагунча, мунофиқлик хислатларидан (иллатларидан) бири бор деб ҳисобланади” – дедилар”.\n3179 - Ҳадис\n3179-ҳадис Бу ерда 10-бобдаги ҳадис такроран келтирилган.\n3180 - Ҳадис\n3180-ҳадис Саид (рз.) ривоят қиладилар: “Абу Ҳурайра мусулмонларга: “Зиммийлардан на бирор динор ва на бирор дирҳам жизя ололмай қолган чоғингизда ҳолингиз қандай бўлади?” – дедилар. Улар: “Эй Абу Ҳурайра, сиз бундай кунлар бўлишини қандай (яъни қаердан) билдингиз?” – дейишди. Абу Ҳурайра: “Ҳа, нега билмайинки, Абу Ҳурайранинг жони қўлида бўлган зотга қасамки, Ас-Содиқ ул Масдуқ (яъни Жаброил (ас) рост сўздан бўлак сўз келтирмаган ростгўй Жаноб Расулуллоҳ)нинг сўзларини биламан” – дедилар. Улар: “Ўша кунлар қай сабабдан бошга тушади?” – дейишди. Абу Ҳурайра: “Мусулмонлар зиммийларга жабр-зулм қилиб, Аллоҳ таоло зиммаси (аҳди) ва унинг Расули зиммаси (аҳди) бузилади, шундан кейин Аллоҳ таоло зиммийлар, қалбини қотириб қўяди ва улар ўз қўлларидаги нарсани (яъни жизяни мусулмонларга) бермай қўядилар” – дедилар”.\n3181 - Ҳадис\n3181-ҳадис Аъмашдан ривоят қилинади: “Мен Абу Воилдан: “Сиз “Сиффийн” жангида иштирок этганмисиз?” – деб сўрадим. (“Сиффийн” жанги бу Али (рз.) ва Муовия (рз.) ўрталарида бўлиб ўтган машҳур жанг). У эса: “Ҳа, ўша кунлари мен Саҳл ибн Ҳунайфнинг шундай деб айтаётганларини эшитдим”. Сизлар мени бу жангда унчалик хайрихоҳлик қилмасдан, унда сусткашлик қилаётганим учун мени айблагандан кўра, ўз раъйларингиз (ижтиҳодларингиз)ни янглиш бўлгани учун ўзларингизни маломат қилинглар! Мен, Абу Жандал кунида (яъни “Ҳудайбийя сулҳи” кунида) ўз нафсимни синаб кўрганман. Маълумки, Ҳудайбия сулҳига кўра мушриклар тарафидан кимки мусулмон бўлиб мусулмонлар тарафига ўтса, албатта, уни мушрикларга қайтариб бериш лозим эди. Мана шу сулҳ тузилганига ҳеч қанча вақт бўлмасдан Абу Жандал (яъни, Ос ибн Саҳл) исмли саҳоба мусулмон бўлиб, кишанланган ҳолда мушриклардан қочиб келади. Уни қидириб келган мушрик отаси: “Эй Муҳаммад! Биз сендан сулҳга кўра талаб қиладиган дастлабки ҳукмимиз мана шу” – дейди. Яъни, бу сен сулҳга кўра ўғлимни бизга қайтариб бер, дегани эди. Пайғамбар (сав) уни ноилож, шартномага кўра отасига топширдилар. Шу пайт мусулмонлар ўз биродарларига раҳми келиб, кофирларга қилич ялонғочлашга Пайғамбар (сав)дан рухсат сўрашади. Пағамбар (сав) эса уларни қилич кўтармасликка, балки шартномага риоя қилишга ундайдилар. Табиийки мусулмонларга ўз биродарларини кофирлар зулмига ўз қўллари билан таслим қилиш оғир эди. Агар мен Набий (сав) амрларини рад қилишга журъат қилолганимда ўша куни рад қилган бўлар эдим. Биз ўша куни бизга қийин бўлган, нафсимиз учун оғир бўлган ишлар учун қиличларимизни бир-бирларимизнинг бўйинларимизга солдиравермадик. Акс ҳолда, мана шу ишимиздан (яъни “Сиффийн” жангидан) ўзга биз билан бошқа бир иш (яъни Абу Жандал куни)даги воқеа бор эдики, ўша нарса учун жанг қилиш биз учун осонроқ ва жанг қилишга лойиқроқ эди” (яна қ. 3182, 4189, 4844, 7308).\n3182 - Ҳадис\n3182-ҳадис Бу ҳадис аввалги ривоятнинг бошқа санад ва баъзи фарқлар билан қилган шаклидир. Абу Воилдан ривоят қилинади: “Биз “Сиффийн”да жанг қилиш учун тайёргарлик кўриб турган чоғимизда Саҳл ибн Ҳунайф (рз.) ўринларидан туриб, бундай дедилар: “Эй, халойиқ! Сизлар мени бу жангда сусткашлик қилаяпти, деб айблагандан кўра, ўз раъйларингизни, (ижтиҳодларингиз хато бўлганлиги учун ўзларингизни) маломат қилинглар! Дарҳақиқат, биз “Ҳудайбия куни” Расулуллоҳ (сав) билан бирга эдик. Агар биз ўшанда жанг қилишни лозим деб билганимизда, албатта, жанг қилган бўлар эдик. Чунки зоҳиран қараганда жанг қилишга асослар бор эди. Жанг қилишдан қайтарган нарса бу фақатгина пайғамбар (сав) фармонлари эди. Ўшанда масаланинг асл моҳиятини ҳали тушуниб етмаган, Умар (рз.) пайғамбар (сав) ҳузурларига келиб: “Ё Расулуллоҳ! Биз ҳақ, улар эса адашган эмасми?!” – дедилар. Расулуллоҳ (сав) унга жавобан: “Ҳа, биз ҳақ, улар эса адашганлар” – дедилар. Умар (рз.) яна: “Биздан ўлганлар жаннатда, улардан ўлганлар эса дўзахда эмасми?!” – дедилар. Пайғамбар (сав): “Худди шундай!” – дедилар. Эҳтиросини боса олмаган Умар (рз.): “Ундай бўлса, нима учун динимиз масаласида улардан паст келишимиз керак?! Аллоҳ биз билан улар орасида ҳукм қилиб турганда биз орқага чекинамизми?!” – дедилар. Пайғамбар (сав) янада таъкидлаб: “Эй Хаттобнинг ўғли! Мен Аллоҳнинг расулиман. Буни эсингиздан чиқазманг! Аллоҳ эса, ҳаргиз мени беҳуда машаққатга солмайди. Умар (рз.) энди пайғамбар (сав)ни кўндириш учун Абу Бакр (рз.)нинг ҳузурларига бориб, уларга ҳам пайғамбар (сав)га айтган гапларини айтдилар. Абу Бакр (рз.) ҳам: “У зот Аллоҳнинг расулидирлар! Аллоҳ у зотни беҳуда машаққатга солмайди” – дея уларга жавоб қайтардилар. Шу пайт гўё пайғамбар (сав) фармонлари ҳақ эканлиги исботи учун “Фатҳ” сураси нозил бўлди. Ўша заҳоти Пайғамбар (сав) бу сурани охиригача Умарга ўқиб бердилар. Сурани эшитган Умар (рз.): “Мана ша сулҳ фатҳми, ё Расулуллоҳ?” – дедилар. У зот (сав) Умарга: “Ҳа, айнан шундай” – дедилар”.\n3183 - Ҳадис\n3183-ҳадис Асмоъ бинт Абу Бакр (рз.) ривоят қиладилар: “Расулуллоҳ (сав) билан Қурайш (мушриклари) маълум бир муддатга сулҳ тузишган пайтларда ҳузуримга мушрика онам отаси билан бирга келди. Шунда мен Расулуллоҳ (сав)дан фатво сўраб: “Ё Расулуллоҳ! Онам (мендан нималардир) умид қилиб, ҳузуримга келибди. Унга силаи раҳм қилсам бўладими?” – дедим. Шундав у зот: “Ҳа, унга силаи раҳм қилгин!” – дедилар”.\n3184 - Ҳадис\n18-боб Уч кунга ёки муайян бир вақтга сулҳ тузиш ҳақида 3184-ҳадис Баро (рз.) ривоят қиладилар: “Расулуллоҳ (сав) умра қилмоқчи бўлганларида Маккага киришлари учун изн сўрагани Макка аҳлига одам юбордилар. Шунда (Макка акобирлари) у зотга уч кундан ортиқ турмасликни, у ерга фақат қинига солинган қиличлар билангина киришликни ва мушриклардан бирортасини Исломга даъват қилмасликни шарт қилиб қўйишди. Икки ўртада тузилаётган сулҳ шартларини Али ибн Абу Толиб ёзишга киришдилар. Шунда у киши “Бу Аллоҳнинг расули Муҳаммаднинг ҳукми (қарори)дир” деб ёзиб қўйдилар. Аммо, (мушриклар акобирлари) “Агар бизлар сизни Аллоҳнинг расули, деб тан олганимизда эди, Маккага киришингизга тўсқинликқилмай, сизга байъат қилган бўлар эдик. Шунинг учун “Бу Абдуллоҳнинг ўғли Муҳаммаднинг ҳукми (қарори)дир” деб ёзинг!” – дейишди. Жаноб Расулуллоҳ: “Мен, Аллоҳга қасамки, айни вақтда Абдуллоҳнинг ўғли Муҳаммадман ҳамда, Аллоҳнинг расулиман ҳам!” – дедилар. Мушрикларнинг акобирлари ўз шартларида қаттиқ туриб олишгач, Жаноб Расулуллоҳ Ҳазрат Алига: “Расулуллоҳ деган сўзни ўчир!” – дедилар. Ҳазрат Али: “Аллоҳга қасамки, ҳеч қачон ўчирмайман!” – дедилар. Жаноб Расулуллоҳ: “(Ўша сўзни) менга кўрсат!” – дедилар. Ҳазрат Али кўрсатган эдилар, у зот ўз қўллари билан уни ўчирдилар-да, “Бу Абдуллоҳнинг ўғли Муҳаммаднинг қароридир” деб ёзиб қўйдилар. Сўнг, Маккага кирдилар. Уч кун ўтгач, мушрикларнинг акобирлари Ҳазрат Алининг олдиларига келиб: “Дўстингга (ҳамроҳингга) айт, энди бу ердан чиқиб кетсин!” – дейишди. Ҳазрат Али уларнинг бу гапларини Жаноб Расулуллоҳга эслатган эдилар, у зот: “Ҳа, (дарвоқеъ)”, - дедилар. Сўнг, Маккадан барча саҳобалари билан биргаликда чиқиб кетдилар”.\n3185 - Ҳадис\n19-боб Муҳлати тайин қилинмаган келишув ва Жаноб Расулуллоҳнинг: “Аллоҳ таоло сизлар ҳақингизда нима деб қарор қилган бўлса, биз ҳам шундай қарор қиламиз!” – деб айтганлари хусусида Бу ерда 6-бобдаги ҳадис такроран келтирилган. 20-боб Мушрикларнинг ўлаксаларини хорлаб қудуққа ташлаб юборишгани ва ўлаксалар учун тирик асирлар каби фидя пули олинмаслиги ҳақида 3185-ҳадис Абдуллоҳ ибн Масъуд (рз.) ривоят қиладилар: “Расулуллоҳ (сав) намоз ўқиётиб сажда қилдилар. Шунда атрофларида бир гуруҳ Қурайш мушриклари турган бўлиб, улардан бири Уқба ибн Муъайт ҳайвон ичак-чавоқларини олиб келиб, у зотнинг устларига ташлади. Жаноб Расулуллоҳ бошларини саждадан кўтармай туравердилар. Шу пайт Фотима (ас) келиб қолиб, ичак-чавоқларни у зотнинг устларидан олиб ташладилар-да, бу ишни қилган одамларни қарғадилар. Жаноб Расулуллоҳ намозни тугатгач: “Аллоҳим! Қурайш кофирлари жамоасини сенга ҳавола қилдим! Аллоҳим, Абу Жаҳл Ҳишимни, Утба ибн Рабиъани, Шайба ибн Рабиъани, Уқба ибн Абу Муъайтни ва Умайя ибн Халафни (ёки Убай ибн Халафни) Сенга ҳавола қилдим!” – деб дуойи бад қилдилар. Сўнг, Бадр куни уларни ўлдирилиб, Умайя (ёки Убай)дан бўлак, барчасини қудуққа ташлаб юборилганини кўрдим. Чунки, Умайя (ёки Убай) гавдали киши бўлиб, жасадини кўтара олмай, қудуқ томон судрашганда, қудуққа ташламасларидан бурунроқ ичак-чавоғи чиқиб кетди”.\n© 2020 namoz.ru


ЎзА - Онлайн: Бухоро “Китоб олами” “Намунали китоб дўкони” танловида ғолиб бўлди\n24.05.2018 13:50 Чоп этиш версияси\nОнлайн: Бухоро “Китоб олами” “Намунали китоб дўкони” танловида ғолиб бўлди\nЎзбекистон Матбуот ва ахборот агентлиги томонидан “Китобхонлик маданиятини юксалтириш – буюк мақсадларимизга эришишнинг муҳим кафолатидир” шиори остида Қорақалпоғистон Республикаси ва вилоятлар марказлари ҳамда Тошкент шаҳрида Республика китоб байрамлари кўтаринки руҳда давом этмоқда.\nТадбир доирасида “Намунали китоб дўкони” танловининг вилоят босқичи ғолибларини тақдирлаш маросими ўтказилди ва унда ҳар бир вилоятнинг энг яхши деб топилган китоб дўконлари фахрий ёрлиқ ва эсдалик совғалар билан тақдирланди.\n– Бугун менга берилган мукофотни юртимизда китобхонликни оширишга берилган эътибор намунаси деб биламан – дейди “Намунали китоб дўкони” танловининг Бухоро вилоят босқичи ғолиби Бухоро “Китоб олами” МЧЖ раҳбари Эъзоз Бобомуродов. – Бугунги ташкил этилаётган маърифий тадбир юртимиз бўйлаб ҳар йили янада катта миқёсда давом этиши лозим. Мана шунда ёш авлоднинг китобга ошнолиги янада ортади.\nПойтахтимиз Сайлгоҳ кўчасидаги китоб байрами кўтаринки руҳда давом этмоқда.\nИинобат Аҳатова, ЎзА


Dangara.uz - Ўзбекистон Республикаси Президентининг 2018 йил 24 декабрдаги “Жамоат хавфсизлигини таъминлаш самарадорлигини ошириш бўйича қўшимча чора-тадбирлар тўғрисида”ги 4075-сонли қарори ижросини таъминлаш.\nЎзбекистон Республикаси Президентининг 2018 йил 24 декабрдаги “Жамоат хавфсизлигини таъминлаш самарадорлигини ошириш бўйича қўшимча чора-тадбирлар тўғрисида”ги 4075-сонли қарори ижросини таъминлаш.\n2019-09-25 17:11:48 210\nБугун Данғара туман ҳокимлигида Ўзбекистон Республикаси Миллий гвардияси ҳарбий техник институти мутасаддилари ва профессор-ўқитувчиларидан иборат республика ишчи гуруҳи билан учрашув бўлиб ўтди.\nЎзбекистон Республикаси Президентининг 2018 йил 24 декабрдаги “Жамоат хавфсизлигини таъминлаш самарадорлигини ошириш бўйича қўшимча чора-тадбирлар тўғрисида”ги 4075-сонли қарори ижросини таъминлаш мақсадида ташкил этилган мазкур учрашувда туман ҳокимлиги, ҳуқуқбузарликлар профилактикасини бевосита амалга оширувчи ва унда иштирок этувчи органлар ҳамда муассасалар вакиллари иштирок этдилар.\nУчрашувда жиноятчилик таҳлили, ҳуқуқбузарликларнинг содир этилиши сабабларини ва уларга имкон бераётган шарт-шароитларни аниқлаш, ўрганиш, бартараф этиш чора-тадбирлари ҳақида сўз юритилди.\nШуни алоҳида таъкидлаш жоизки, бу каби тадбирлар ҳуқуқбузарликлар профилактикасига услубий кўмаклашган ҳолда жамоат хавфсизлигини таъминлаш самарадорлигини ошириш бўйича илмий асослантирилган таклиф ва тавсиялар ишлаб чиқишга хизмат қилиши билан аҳамиятлидир.\nДанғара туман ҳокимлиги ахборот хизмати


АҚШ Ўзбекистоннинг бош сайёҳлик масканини маълум қилди\n13:49 / 13.02.2017\nЎзбекистоннинг Самарқанд шаҳридаги Регистон майдони жаҳон сайёҳлик харитасида акс эттирилди. Америкаликлар томонидан жаҳон мамлакатларининг диққатга сазовор жойлари акс эттирилган харитада Регистон Ўзбекистоннинг асосий диққатга сазовор жойи сифатида қайд этилган.\nСаёҳатчилар учун турли маълумотларни тақдим этиш билан шуғулланувчи Американинг TripAdvisor компанияси, ўз таснифи бўйича жаҳон мамлакатларининг энг диққатга созовор жойларининг харитасини тузиб чиқди. Унда Ўзбекистонда Регистон майдони қайд этилган.\nЎзбекистон қўшниси Афғонистонда, харита муаллифларига кўра, Бобуршоҳ қабри энг диққатга сазовор жойдир. Ҳиндистонда Тож Маҳал, Қозоғистонда баланд тоғли Медео маскани, Қирғизистонда Ола-арча ўрмони, Тожикистонда Рўдакий парки, Туркманистонда «Дарвоза» газ кратери эътиборга молик жойлар сифатида қайд этилган.


Кўҳна давр донишманди Суқрот жисмоний тарбиянинг аҳамиятини тушунтиради ва кишиларни замонавий фитнесс марказини тарғиб қилишдан кўра спорт билан шуғулланишга кўпроқ ундайди.\nҚуйида унинг иқтибослари ва фикрларидан бир нечта эркин таржималарни ҳавола этамиз:\nЗаифлик – ҳарбий жиноят\nСиз рақобат эҳтироси билан бошқариладиган Олимпга қадам қўйганлардан ёмон ҳам, яхши ҳам эмассиз. Лекин наҳотки сиз душманлар ва улар билан жанг қилганлар ҳаёт учун эмас, балки афиналиклар кутаётган ўлим учун, деб ўйлайсиз – бу ҳеч нарса эмасми? Далада ўлиб кетган ёки умрининг қолган қисмини шармандалик билан ўтказганларнинг аксарияти бечора танага бундай тақдир учун миннатдорчилик билдиришлари керак.\nКучсиз бахт йўқ\nБошқаларнинг жисмоний қашшоқлиги қўрқоқлар каби улуғланади. Наҳотки, ҳақиқатан ҳам бунга бардош бериш ва заифликдан фойдаланиш мумкин, деб ўйлайсиз?\nХизматга лойиқ шон-шараф\nЖангларда фақат кучлилар омон қоладилар, фақат кучлиларга яқинлари ва мамлакатга ёрдам бериш қобилияти учун миннатдорчилик билдирилиши керак ва фақат кучлилар буюк шараф ва ҳурматга лойиқ.\nЎзингизга йўл изланг\nСизни ишонтириб айтаманки, жисмоний машқлар ҳарбий жангларга ўхшамайди ва сизга ҳеч қандай жиддий зиён келтирмайди. Шунинг учун, танадан катта сарф талаб қилмайди, унутмаслик керакки, ақлий меҳнат вақтидаги жиддий хато ҳам соғлиқнинг ёмонлашишига олиб келади.\nБарча хасталиклар носоғлом танадан\nAгар одамнинг танаси заиф, хотирасида муаммоси бўлса, тушкунлик, норозилик ва тентаклик уни енгиб чиқади ва унинг барча донолиги ва илмидан асар қолмайди. Албатта, ақлли одамман деб даъво қилган киши мен айтиб ўтган нарсаларга қарама-қарши ҳолатга интилади.\nКимгадир ҳаммаси барибир эмас\nОхир оқибат, сиз жисм гўзаллиги ва куч юксаклигига бефарқ ўсишингиз уятдир. Aммо бу фикр сиз учун мавжуд эмас, чунки сизга барибир.\nКун тарихи: Фазлиддин ва Шаҳобиддин чемпионликдан бахтиёр


“Қўшиқ учун шеър ёзасизми?” - Behzod Fazliddin\nЖамият ва маънавият Жараён Кайфият Муаллифдан Сизга гапим бор\n“Қўшиқ учун шеър ёзасизми?”\nИюнь 6, 2020 Июнь 6, 2020 Sayt muallifi\t0 изоҳлар\nЎзини санъаткор санаб юрган бугунги кўпгина хонандалар, айниқса, ёш ижрочилар ижодга, сўзга масъулият билан ёндашиб, шеър ва оҳанг уйғунлигига жиддий эътибор қаратганларида, сўз юкини ҳис қилишга уринганларида эди, енгил-елпи хиргойилар, асаббузар бачкана “қўшиқ”лар бу қадар урчиб кетмасмиди…\nЯхши қўшиқ яратмоқ учун, албатта, ҳофизлик истеъдоди билан бирга, профессионал шоирлар билан ишлаш, доимий мутолаа, китобга, адабиётга меҳр зарур.\nМенга хонандалар ҳамкорликда ишлаш таклифи билан мурожаат қилиб туришади. Уларга баъзи талабларимни – буюртма асосида ёзмаслигим, китобларимдан маъқул келган шеърларни қўшиқ қилиш мумкинлиги, фақат бирор жойини ўзгартиришга зарурат сезилса, маслаҳатлашиш кераклигини айтаман. Аслида, бу талаб ҳам эмас, сўз ва ижод масъулиятини ҳис қилишга ундашдир. Шу шартга кўнган баъзи хонандалар билан ишлаб кўрдим. Ҳатто бири тайёрлаган қўшиқни кўпчиликка эълон қилмасдан олдин бориб эшитиб келдим… Лекин аксариятининг сўзга муносабатидан ҳафсалам пир бўлган!\nЮзаки қараганда, ғалати туюлади: ахир шеърингни қўшиқ қилаётганига хурсанд бўлмайсанми? Йўқ, яна бир бор йўқ. Назаримда, бугунги ёш ижодкорларнинг катта камчиликларидан бири шеърининг қўшиқ бўлгани, янада аниқроқ айтганда, оммалашгани билан фахрланиши, яхши шеърга қўйиладиган талабга шу мезон билан ёндашаётганидир. Оддийроқ қилиб айтса, шеъринг қанча кўп қўшиқ бўлса, сен шунча яхши шоирсан! Шундайми? Бадиий ижод моҳиятини тушунган зукко кишилар ҳозир бу гапга мийиғида кулиб тургани аниқ.\nШу маънода бугунги кўплаб хонандалар ва сўзфурушлардан яхшигина гинам бор. Бу ўринда улуғ шоирлар номидан гапираётгандек туюлсам, маъзур тутасиз. Нима демоқчиман? Агар хонандалар мумтоз мақом касб этган беназир шеъриятимиз, ҳеч бўлмаса, ХХ аср назмининг гўзал намуналаридан дурустроқ хабардор бўлганларида, ўзини ҳам, сўзни, бизни ҳам бунчалик қийнамасдан, сермазмун ва дилтортар қўшиқлар яратарди-ку! Чўлпон, Ойбек, Миртемир, Усмон Носир… ва ҳатто Рауф Парфи ижодида гўзал қўшиқларга асос бўлгулик, сатрларидан латиф наволар таралиб турган лирик дурдоналар қанчадан-қанча!..\nТўғри, умрбоқий асарлар яратиш кўпинча катта санъаткорларга ҳам насиб этмайдиган неъмат. Аммо ўзини ҳурмат қилган, санъатни севган, мухлисларни қадрлаган ижодкор имкон қадар умри узун асарлар яратишга ҳаракат қилади. Бугун аксарият қўшиқчилар учун ўлмас асарлар эмас, ўткинчи машҳурлик, сунъийдан-сунъий ялтироқ юлдузлик ҳаммасидан устунга ўхшайди. Қўлидан келса, осмонга уй қуриб олмайдими, лекин бундайлар кўпчилик, айниқса, ёшлар маънавиятига жиддий салбий таъсир кўрсатаётгани хавотирга солади кишини.\nЯхшилаб ўйлаб қарасам, нуқул танқид қилиш ёки ўзингни четда тутиш билан иш битмас, аксинча, аҳволни яхшилаш учун имкон қадар ҳаракат қилавериш керак экан. “Тушларингдан чиқиб келдим” китоби ана шу ниятда, сўз ва санъатимизнинг куюнчак мухлислари таклиф-истакларига кўра дунёга келди. Китобга Ватан, табиат, ота-она, ёшлик, бахт ва севги-муҳаббат мавзусидаги шеъру бадиҳаларимиз жамланди. Айримларининг бадиий савиясидан хижолат чекаётган эсам-да, уларни ҳам мумтоз лаҳзаларнинг қиёмига етмаган шеърлавҳалари сифатида қабул этгайсиз.\n“Тушларингдан чиқиб келдим” нафақат шеърият мухлислари, балки кенг китобхонлар оммасига мўлжалланган бўлиб, турли тадбирлар, тарғибот дастурлари ва қўшиқлар учун ҳам керакли манба бўлади, деб ўйлаймиз. Улардан байрам тадбирлари, тўй-тантаналарда муаллифлик ҳуқуқини бузмаган ҳолда, қўшиқлар учун муаллиф билан бамаслаҳат фойдаланиш мумкин.\nKo‘nglimni Ollohga beraman! →\nКун шеъри: Чўлпон. Сомон парча\nИюль 13, 2020 Sayt muallifi 0


Буюклар бешиги -- буюк Андижон\nТомчилар юзидан нур олган ўзинг,\nБаҳордай суюкли хазонли кузинг,\nОқлаймиз бир куни берган нон-тузинг,\nБуюклар бешиги - буюк Андижон.\nХудбинга бош эгмас ўғлонларинг бор,\nТўмарислар руҳи қизларингга ёр.\nКўксингда яшаймиз гулдек бахтиёр.\nАсакангнинг темир тулпори учқур,\nБоғишамол еллари жонларга ҳузур.\nҲасанбой ютуғи нур устига нур,\nСен шундай гўзалсан мисоли малак,\nБир зум узоқлашсам тўхтайди юрак.\nШунчалар азизсан, суюк нур жаҳон,\nНодира АБДУВАҲОБОВА, Балиқчи тумани.


Рубик кубигини йиғиш бўйича янги рекорд ўрнатилди (видео) - Zamin.uz\n21:45 / 18.08.2018\nГрузиялик Вако Марчилашвили Рубик кубиги бошқотирмасини тез йиғиш бўйича янги жаҳон рекордини ўрнатиб, Гиннес рекордлар китобидан жой олди.\n18 ёшли ўсмир 6 та стандарт кўринишдаги кубикни 1 дақиқа 44 сонияда йиға олди. Эътиборлиси, жаҳон рекорди нафасни сув остида ушлаган ҳолда максимал кўп миқдорда кубикни йиға олишдан иборат бўлган. Рекорд Тбилисидаги аквабоғда Грузия рекордлар федерацияси вакиллари ва томошабинлар кўз ўнгида ўрнатилди.\nРекордчи йигит халқаро мусобақаларда муваффақиятли иштирок этиб келади ва кубикни тез йиғиш бўйича Грузиянинг икки карра чемпиони ҳисобланади.\nАввал бу борадаги рекордчи америкалик Энтони Брукс бўлиб, у 2014 йилда сув остида 78 сонияда 5 та кубикни йиға олган. Брукс бу рекордни сиғими икки куб метрлик махсус контейнерда ўтирган ҳолда ўрнатган. Марчилашвили ҳам аввалги рекордни шу тарзда янгилади.\nРубик кубигини оддий шароитда йиғиш бўйича жаҳон рекорди эса 15 ёшли америкалик Патрик Понсга тегишли. У бу рекордни 2017 йил сентябрда ўрнатиб, кубикни 4,69 сонияда йиға олган. “Замин” янгиликларини “Telegram”да кузатиб боринг\nЯнгиликлар » Дунё » Рубик кубигини йиғиш бўйича янги рекорд ўрнатилди (видео)